ועדת החינוך, התרבות והספורט, כנסת 20, פרוטוקול מספר 289, 2016-11-21 10:00

מירב בן ארי: בוקר טוב.

מירב בן ארי: היום ה-21 בנובמבר 2016, כ' בחשוון תשע"ז, ישיבת ועדת החינוך, התרבות והספורט.

מירב בן ארי: זו ישיבת מעקב.

מירב בן ארי: הייתה ישיבה, מתי היינו כאן?

מירב בן ארי: היינו פה כבר בנושא של כדורסל נשים.

עאידה תומא סלימאן: לא, רק בוועדה לקידום מעמד האישה.

מירב בן ארי: נכון, היינו אצל חברת הכנסת עאידה תומא סלימאן, בוועדה לקידום מעמד האישה.

מירב בן ארי: עסקנו שם בנושא של כדורסל נשים.

עאידה תומא סלימאן: היו שתי ישיבות בנושא או שלוש.

מירב בן ארי: אוקיי, אז הנושא הוא ליגת הנשים בכדורסל, על התקצוב של ליגת הנשים בכדורסל.

מירב בן ארי: נתחיל כמובן בברכות, נבחרת ישראל נשים בכדורסל, על הניצחון המרשים השבוע.

מירב בן ארי: ברומניה זה היה, נכון?

מירב בן ארי: נתחיל בלברך אותן ושיהיה להן בהצלחה בהמשך.

מירב בן ארי: אני מציעה שנתחיל עם מיכל כפרי-ירדני, יושבת ראש המועצה הציבורית לקידום ספורט נשים.

מירב בן ארי: בואי תסבירי.

<מיכל כפרי ירדני: אני לא חושבת, מירב, שאני הפונקציה, אני פשוט הערתי קודם.

<מיכל כפרי ירדני: אני הגעתי כי ראיתי לעצמי חובה להגיע, הייתי בטוחה ש - - -

עאידה תומא סלימאן: שהמשרד יגיע.

<מיכל כפרי ירדני: אני חושבת ש - - - האמת היא שאני לא יודעת, מה שאמרתי לכם קודם, אני חושבת שההליכה לבג"צ היא אמצעי, אבל בג"צ קובע מתווה ולא יותר מזה והתהליך שמתחולל - - -

מירב בן ארי: מה המצב של הבג"צ הזה כרגע?

<מיכל כפרי ירדני: זה הם יגידו, אני חושבת שעדיף שאתם תתייחסו.

מירב בן ארי: אוקיי, אתה תתייחס.

<מיכל כפרי ירדני: אבל יש פה קודם כל שאלה, אני חושבת שהמכשלה הכי גדולה, שגם החסם בנושא הזה הוא בעיקר נובע מזה שאין עוד הכרה ציבורית בעניין של כדורסל נשים.

<מיכל כפרי ירדני: אין, בטח לא ברשויות.

<מיכל כפרי ירדני: כלומר אפשר למצוא רשות, נגיד מהקבוצות שמשחקות, נגיד שירושלים מתוקצבת בסכום לא גדול והרצליה פי שלושה, פערים אדירים.

<מיכל כפרי ירדני: זאת אומרת זה עניין של מודעות.

<מיכל כפרי ירדני: אבל הנושא לא חלחל, לא לציבור הרחב ולא לרשויות.

<מיכל כפרי ירדני: אישית אנחנו הכנו הצעה למועצה הלאומית לספורט שמחוללת שינוי גדול.

<מיכל כפרי ירדני: אנחנו לא חושבות שעל הכתפיים של אתנה או של המועצה הציבורית כל השינוי צריך לבוא, או אנחנו צריכות לחולל אותו.

<מיכל כפרי ירדני: אנחנו שמחות להשתתף בזה ובוודאי ובוודאי להשקיע בדור ההמשך, בקדטיות, בכלל אנחנו משקיעות בענפי הכדור, אבל מהתקציב שלנו, זה לא עובד בדרך או זה לא יכול להיות בכלל מענה, ונוסף על העובדה שאנחנו גם לא יכולות לחלק כסף כפי שאנחנו רוצות.

<מיכל כפרי ירדני: אמות המידה נקבעו על ידי ועדת לובצקי.

<מיכל כפרי ירדני: הנושא מוכתב לנו ולכן אנחנו סבורות, בגדול, אם תשאלו אותי, ברמה המאוד עניינית שלנו שהדרך או התכנית שצריכה להביא ולחולל שינוי בכל הנושא של הכדור, כדורסל במקרה הזה, אבל זה כולל גם ענפי הכדור האחרים ואנחנו באמת, כתוצאה מהמשבר שקרה לפני שנתיים קבענו איזה שהם guidelines כדי שנוכל לנסות לסייע לכדורעף, לכדורסל.

<מיכל כפרי ירדני: אנחנו גם לא יכולות, זה צריך להיות ברור, לסייע רק לכדורסל, זה ברור מאליו.

<מיכל כפרי ירדני: יש ענפי כדור אחרים, אני לא רוצה שיעתרו נגדנו לבג"צ ויגידו רגע רגע, בוקר טוב, מה פתאום רק לכדורסל?

<מיכל כפרי ירדני: אז בנינו איזה שהוא מודל - - -

מירב בן ארי: תקצוב של ספורט נשי באופן כללי.

<מיכל כפרי ירדני: יפה.

<מיכל כפרי ירדני: כשעבר התקציב בזמנו במשבר הראשון, אנחנו שמחנו, בנינו, הייתה תכנית מנטורינג וכיוצא בזה וכך יכולנו לתת.

<מיכל כפרי ירדני: אנחנו, או לפי המנדט שיש לי במועצה הציבורית לספורט הנשים, אנחנו לא יכולות לתת את הכסף, יש לנו שלושה נושאים שדרכם אנחנו יכולות לחלק תקציבים.

<מיכל כפרי ירדני: אחד זה באמצעות היחידה לספורט הישגי, לפי רשימת מכולת די סגורה, השני באמצעות שינוי עמדות בציבור, שלוש, בקרב בניית מנהיגות נשים בספורט.

<מיכל כפרי ירדני: חוללנו איזה שהוא שינוי לפני כשנתיים ואנחנו נכנסנו לפרויקטים ברשויות המקומיות.

<מיכל כפרי ירדני: כמובן זה בסדר גודל לא גדול, ברשויות המקומיות, הן בפרויקטים ברשויות והן באמצעות איגודים, המספר הוא לא גדול.

<מיכל כפרי ירדני: אנחנו גדלות, אבל אם התקציב שלנו יגדל נוכל לעשות יותר.

<מיכל כפרי ירדני: אני חושבת שהסוגיה של הכדורסל, של מִנהלת הכדורסל, כל הנושא של הכדורסל צריך טיפול שורש ולא פלסטר שמדביקים כל פעם.

<מיכל כפרי ירדני: טיפול השורש הוא טיפול מאוד מקיף, הוא טיפול של שינוי עמדות והטמעת מסרים, ובוודאי ובוודאי, אני לא רוצה לזרוק מספר מהשרוול, אני לא זוכרת בדיוק את המספרים, אבל סדר גודל של, לא יודעת, 400,000 שקל היה צריך לתת לכל קבוצה אם לא יותר, ובטח לא את הסכומים שנותנים לנו.

עאידה תומא סלימאן: 80,000, אם אני לא טועה, נותנים היום.

מירב בן ארי: כן, אני קראתי פה 800.

עאידה תומא סלימאן: 800,000?

עאידה תומא סלימאן: לא 80?

מירב בן ארי: התקציב בסך הכול 800,000.

<קריאה: לפי המודל החדש זה אמור להיות 450, אם זה יעבור.

עאידה תומא סלימאן: כמה זה היה?

<קריאה: היום זה 150.

מירב בן ארי: אז מה זה המודל החדש?

<מיכל כפרי ירדני: המודל החדש, אתה יכול אחר כך להיכנס לזה.

<מיכל כפרי ירדני: אנחנו באמת שברנו את הראש איך אפשר לעשות את זה במסגרת הכללית.

<מיכל כפרי ירדני: מה שאני רוצה להגיד, תחשבו, אם אין סכום גדול, אם אין תקציב גדול, הכול נכנס לפרוטוקול?

עאידה תומא סלימאן: כן, הכול נכנס.

מירב בן ארי: כל מילה שאת אומרת.

<מיכל כפרי ירדני: את מבינה?

<מיכל כפרי ירדני: ברגע שאין לך הרבה כסף, המטרה היא שתהיינה שחקניות ישראליות, אבל תחשבי, מה את יכולה, נגיד אם את מביאה שחקניות, גם יש לך שחקניות ישראליות וגם יש שחקניות זרות שם, מי את יכולה להביא?

<מיכל כפרי ירדני: את יודעת, כסף הוא נתון מאוד משמעותי, תקן אותי אם אני טועה.

<מיכל כפרי ירדני: יפה, ואני מצפה שאני לא היחידה שאמרה דברים כהווייתם בצורה מנומסת.

<מיכל כפרי ירדני: אני אסתפק בזה, אחרי שהוא ידבר אולי אני אוסיף עוד.

מירב בן ארי: בסדר.

מירב בן ארי: חברת הכנסת תומא סלימאן.

עאידה תומא סלימאן: כן, כי אני אצטרך ללכת לדיון.

עאידה תומא סלימאן: אני חושבת שהנושא הזה כבר עלה פעמיים בוועדה לקידום מעמד האישה ופנינו למשרד ולצערי הרב, לא המשרד ולא מועצת הספורט הואילו בטובם לענות אפילו לפנייה של הוועדה, דבר שהוא בעיניי חמור ביותר.

עאידה תומא סלימאן: היחס גם בדיונים היה יחס מזלזל ובעיניי זה היחס שמקבלת ליגת העל של כדורסל נשים.

<מיכל כפרי ירדני: אני חולקת עלייך.

עאידה תומא סלימאן: את יכולה לחלוק, אני אומרת מה שאני רואה.

מירב בן ארי: היא אומרת מה שהיא חושבת.

עאידה תומא סלימאן: אני אומרת מה שאני חושבת, אני אומרת מה שאני רואה ואת היחס שקיבלו עד עכשיו.

עאידה תומא סלימאן: אני חושבת שצריך לתת מחשבה מאוד בסיסית נכון וכוללת איך לשנות את המצב הזה.

עאידה תומא סלימאן: כדי לשנות את המצב הזה, אנחנו שמענו שחלק מהכסף לא מועבר או שלא מקצים אותו, בגלל שזה קשור בפרסום וכדורסל נשים לא כל כך מקדם פרסומת ופרסומים, אז אנחנו אמרנו שאם היה איזה שהוא מקדם בתוך חישוב התקציבים, כי אנחנו יודעים, אין מודעות לענף הספורט הזה, אז אנשים לא צופים בו, כשיתחילו לצפות בו ולשדר אותו ואנשים יתחילו לראות ולראות שיש ספורט אמיתי בעניין הזה, יתחילו לראות יותר ואז הפרסום יעלה גם כן.

עאידה תומא סלימאן: אז אני חושבת שצריך מקדם, לחשב מקדם, קודם כל שישודר יותר הספורט הזה.

עאידה תומא סלימאן: דבר שני, שבתוך התקציב יהיה מקדם שהוא לא קשור בפרסום, לא קשור ביכולת הפרסום אלא ממש לתת.

עאידה תומא סלימאן: בסופו של דבר אם ימשיכו לתקצב, שהחזקים יקבלו יותר והחלשים יקבלו פחות, המוחלשים, לא החלשים, הן עושות ספורט נהדר, אבל אם ימשיכו לתקצב בצורה כזו הפער יישמר והן לא יוכלו לעמוד על הרגליים, הן לא יוכלו לתת משכורות כדי שהשחקניות יוכלו באמת לשחק כדורסל כמו שצריך, לא יוכלו להביא שחקניות רכש זרות ואין, הן לא יתקדמו לשום מקום.

עאידה תומא סלימאן: אז אני חושבת שצריך החלטה יסודית, אנחנו רוצים לתמוך בענף הספורט הזה או לא, ואם כן, אז כן לאפשר יותר שידורים וכן לקבוע איזה שהוא פרמטר נוסף בתוך חישוב התקציבים שיגיד מהתחלה, 'אנחנו מפצים על הפער הקיים', כדי שיוכלו להתקדם הלאה.

עאידה תומא סלימאן: זה לא יכול להיות שכל פעם הם פותחים את העונה בלי שיהיה להם התקציב הדרוש, זה לא יכול להיות.

עאידה תומא סלימאן: זה לא היה קורה בשום ענף אחר.

עאידה תומא סלימאן: אני חושבת שהגיע הזמן לקחת אחריות על זה.

עאידה תומא סלימאן: אולי ועדת החינוך תצליח להוסיף למאמץ שנעשה עד עכשיו ולהגיע לתוצאה.

<מיכל כפרי ירדני: ברשותך, אני קודם אמרתי שאני חולקת על חברת הכנסת.

<מיכל כפרי ירדני: אני רוצה להגיד לך דבר אחד, מהיכרותי הטובה את משרד התרבות והספורט ולא רק עכשיו, ידיהם כבולות, אני חושבת שהמשרד מאוד מעוניין לסייע.

<מיכל כפרי ירדני: לא נתקלתי בזה שאין שם מודעות, בכל הרמות, אני חושבת שהמשרד מאוד רוצה לסייע וידיו כבולות, זה הכול, הוא לא קובע את אמות המידה לחלוקה.

<מיכל כפרי ירדני: הוא לא קובע את זה.

<מיכל כפרי ירדני: הוא פועל - - - אני לא רואה דרך שהוא יכול לעשות את זה, אני חושבת ש - - - משהו אחר לגמרי.

מירב בן ארי: הבנתי.

מירב בן ארי: עורך דין אורי קידר, בבקשה.

<אורי קידר: אני היועץ המשפטי של מִנהלת ליגת הנשים בכדורסל, אנחנו עתרנו לבג"צ.

<אורי קידר: קודם כל אני רוצה להגיד לכם תודה על הדיון הזה, שבעיניי הוא מאוד חשוב, חבל שמשרד הספורט לא נמצא כאן.

מירב בן ארי: נכון.

<אורי קידר: ואני גם רוצה להגיד תודה למיכל.

<אורי קידר: אני חושב שלכולנו כאן יש מטרה משותפת וזה קידום נשים.

<אורי קידר: אנחנו רואים את העתירה הזאת, אמנם היא באה על הנושא של כדורסל נשים, אבל מבחינתנו היא אפילו לא עתירת ספורט, היא עתירה פמיניסטית מובהקת ובעניין הזה אני חושב שמיכל ואתם עושים עבודה נפלאה ואני חושב שזו גם הסיבה שזימנתם את הדיון הזה, כי זה באמת מה שחשוב.

<אורי קידר: אני רוצה להתחבר לעניין, הייתה פה מחלוקת אם כן יש זלזול או אין זלזול.

<אורי קידר: אני רוצה להגיד לכם, בחוויה שלי, לא רק זלזול, זלזול והתנשאות והשפלה והתנהלות כוחנית ושוביניסטית והסברתית, כשהם מלמדים אותנו מה להגיד ואיך להגיד.

<אורי קידר: רק אם אני אתן בתור דוגמה - - -

עאידה תומא סלימאן: מי זה הם?

<אורי קידר: הם זה משרד הספורט והטוטו.

<אורי קידר: ואם אני אתן רק כדוגמה את הטענה הזאת, שכדורסל נשים לא מביא עניין ולא מביא צפייה ולא מחזיק את עצמו, אז אני אגיד ככה, בלי כסף ממשלתי כל ענפי הספורט התחרותיים בארץ קורסים בשנייה, כולל הכדורגל, עם כל הרספקט שיש אליו, קורס בשנייה.

<אורי קידר: זה שהטוטו תומך בכדורגל, הוא לא תומך בכדורגל כי הכדורגל מפרנס את הטוטו, הוא תומך בכדורגל כי הטוטו זה אולד בויז קלאב, שכבר עשרות שנים יושבים שם גברים מתחום הספורט, בעיקר מתחום הכדורגל, זה הדירקטוריון והם מחלקים את הכסף של הכדורגל לכדורגל וככה הם רואים את זה.

<אורי קידר: מבחינתם לתת כסף לנשים זה במקרה הטוב מס שפתיים, וכשהעת לוחצת, כמו עכשיו שיש להם סכסוך עם משרד האוצר, אפילו אין את מס השפתיים הזה שצריך לשלם.

<אורי קידר: מבחינתם ספורט נשים זה מטרד, זה לא קיים, זה לא מעניין, זה לא מעניין אותם.

<אורי קידר: הם לא שמים את הכסף אז זה לא קורה, אז זה לא מעניין את הציבור.

עאידה תומא סלימאן: ראינו את זה בדיונים, הכוחניות וה - - -

<אורי קידר: עלה פה הנושא של שחקניות זרות.

<אורי קידר: על תמריץ ישראליוּת, מה שנקרא, שאנחנו מקיימים אותו יותר מאשר כדורסל גברים, אנחנו מזיעים מול משרד הספורט כבר שנה וחצי, אחרי שהבטיחו לנו שנקבל את זה, ואנחנו לא מצליחים להוציא מהם את הכסף.

<אורי קידר: וזו בעיניי הנקודה הכי חשובה, הנקודה הזאת שקצרה ידו של משרד הספורט מלהושיע.

<אורי קידר: ונקודה שהיא קשורה, שאתנה מוגבלת בחלוקת הכספים.

<אורי קידר: בוודאי שאתנה מוגבלת בחלוקת הכספים, הכסף בשנה שעברה עבר דרך אתנה בתור צינור, הייתי אומר כמו - - -

<קריאה: תתבטא בזהירות.

<אורי קידר: אני?

<אורי קידר: אני לא חלק מהממשלה, מותר לי להגיד מה שאני חושב.

<אורי קידר: לי זה הזכיר את פיטום האווזים, דחפו להם צינור לגרון והעבירו משם את הכסף.

<אורי קידר: זה שאתנה לא אוהבות את זה, זה ברור, זה שאנחנו לא אוהבים את זה, זה ברור, זה לא כסף של אתנה, זה לא יצא מהכיס של אתנה, זה כסף מהטוטו שעבר כי לא רצו לתת תקציבי שיווק שהם פיקציה, אז במקום זה אמרו 'איך ניתן לכם פיקציה?

<אורי קידר: ניתן לכם דרך אתנה'.

<אורי קידר: בסדר.

<אורי קידר: צריך למצוא פתרון לתת כסף.

<אורי קידר: אני אתן לכם דוגמה מה משרד הספורט עושה כשהוא רוצה לתת כסף.

<אורי קידר: 50 מיליון שקל.

<אורי קידר: כשהיה ברור להם שאי אפשר יותר לחלק תקציבי שיווק לכדורגל, כי זה לא חוקי, הורידו 50 מיליון שקל מה-80 מיליון שהיה לתקציב פרסום לכדורגל, הורידו 50 מיליון, שמו את זה בשמירה ואבטחה, כששמירה ואבטחה זה כסף שהולך ישר רק למגרשי כדורגל, שם יש אלימות, שם יש גזענות, שם צריך, זה הרבה גברים ויצרים ושם צריך את הכסף.

<גיא אטיאס: זה לא רק כדורגל, זה כדורסל, כדורעף, כדוריד.

<קריאה: לרבות מנהלת נשים - - -

<גיא אטיאס: לרבות מנהלת נשים - - -

<אורי קידר: תרשה לי, מתוך ה-50 מיליון - - -

<גיא אטיאס: אבל אלה אמירות שהן לא נכונות.

עאידה תומא סלימאן: מי מדבר?

מירב בן ארי: תגיד רק את השם שלך, לפני שאתה - - -

<גיא אטיאס: גיא אטיאס, משרד התרבות והספורט.

<אורי קידר: מעולה.

מירב בן ארי: תיכף אתה תתייחס בנפרד.

<אורי קידר: מתוך 50 מיליון שקל, שלא במקרה ירדו מה-80 מיליון ונותר 30 מיליון, שגם עליהם אני אומר מילה, 50 מיליון שקל הולכים בראש ובראשונה ובעיקר לכדורגל, זה עיקר השמירה והאבטחה.

<גיא אטיאס: מה זה בעיקר?

<גיא אטיאס: מה האחוזים?

מירב בן ארי: סליחה רגע, גיא, זה לא עובד ככה.

מירב בן ארי: לא מתפרצים בוועדה.

מירב בן ארי: בן אדם יסיים ותגיד את מה שיש לך לומר.

מירב בן ארי: זה גם ועדת חינוך, זה לא רק ועדת ספורט.

<אורי קידר: ותרבות.

<אורי קידר: עוד 30 מיליון שקל הולכים לכדורגל.

<אורי קידר: בעיקרם, מתוך זה מעל 25 מיליון שקל הולכים ל - - -

מירב בן ארי: זה שרוב הכסף הולך לכדורגל, אתה לא מחדש פה, לא לי ולא לאף אחד, נראה לי.

<אורי קידר: מה אנחנו צריכים?

מירב בן ארי: גם נוכח ההישגים המפוארים של נבחרת ישראל, לדעתי יש value for money, לא? הכול זוהר.

<אורי קידר: בכדורסל נשים או בכדורגל?

מירב בן ארי: בכדורגל גברים בעיקר.

<אורי קידר: זה נכון.

<אורי קידר: אנחנו מוכנים שאת כל התקציב ישלמו לפי ההישגים הבינלאומיים, זה מבחינתנו לגיטימי.

מירב בן ארי: כן, זה גם סוג של קריטריון.

<אורי קידר: אבל הישגים של נשים לא נספרים כל כך במשרד הספורט.

מירב בן ארי: הנקודה ברורה.

עאידה תומא סלימאן: מה קיבלתם עד עכשיו?

זוהיר בהלול: למרות שישנו הישג אדיר עכשיו, אנחנו חווים הישג אדיר.

מירב בן ארי: כן, דיברנו על ההישג האדיר.

<אורי קידר: כן, ראש הוועדה בירכה על ההישג.

<אורי קידר: אני אוסיף עוד דבר אחד, אני לא רוצה להאריך.

<אורי קידר: בלי בג"צ לא הייתה נפתחת הליגה.

<אורי קידר: הגענו בבג"צ לזה שבג"צ נתן צו למשרד הספורט אחרי שהוא השתכנע שהם לא משתפים פעולה, ולטוטו, והוא אמר להם שהם צריכים להציג מתווה שיאפשר את פתיחת הליגה.

<אורי קידר: הם הציגו מתווה והתקווה שלנו זה לוודא שמה שנכתב על הניירות לבית המשפט, ואנחנו מסתמכים על זה, באמת יקרה.

<אורי קידר: בשביל זה צריך שהמועצה הלאומית לספורט תאשר את ההגדלה.

מירב בן ארי: תיכף המועצה הלאומית להימורים בספורט - - -

זוהיר בהלול: לא הועברו 450,000 שקלים לכל קבוצה?

<אורי קידר: עוד לא אושרו ה-450 לפי קריטריונים - - -

זוהיר בהלול: של בג"צ, אבל בג"צ קבע.

מירב בן ארי: אנחנו נשמע את שי כרם, מנכ"ל מנהלת ליגת העל לנשים בכדורסל.

מירב בן ארי: תגיד לנו מה קורה גם עם ה-450,000 שקל.

<שי כרם: קודם כל תודה רבה.

מירב בן ארי: אתה מנכ"ל חדש?

<שי כרם: אני מנכ"ל חדש, החלפתי את תמר בליץ.

זוהיר בהלול: מברוק.

עאידה תומא סלימאן: בהצלחה.

<שי כרם: בהחלט אתגר גדול שאני נכנס אליו, אמנם תפקיד, לצערי כרגע עדיין קטן, מפאת חוסר התקציבים הקיימים, אבל אני, כגבר שגם שיחק כדורסל בעבר, אני רואה אתגר גדול מאוד באמת לקדם.

זוהיר בהלול: איפה שיחקת?

<שי כרם: שיחקתי בהפועל משגב בצפון, לא בליגות גבוהות, אבל בהחלט אני בא מהתחום ואני מרגיש זיקה גדולה ורצון לקדם את הנושא.

<שי כרם: אני רוצה לומר שבנוסף למה שאמר אורי קידר, קודם כל לשאלת חברת הכנסת עאידה תומא סלימאן, אנחנו נמצאים היום במצב של אפס תקציב.

<שי כרם: אפס תקציב, זאת אומרת שבכלל לא קיבלנו.

<שי כרם: עם כל ההבטחות של משרד הספורט על נושא של 450,000 שקל, איזה שהוא תקציב דרך אתנה, 900,000 שקל, הכסף, 800,000 שהיו אמורים להגיע בעונה הקודמת, טרם התקבל, אמרו, נעביר את הכסף והתכתבויות איתם, אנחנו מכירים את גרירת הרגליים של משרד הספורט.

מירב בן ארי: גיא, אני רואה שאתה עסוק שם, רק שתיקח בחשבון שאתה תענה על הדברים שנאמרים.

מירב בן ארי: בדרך כלל גברים לא יכולים להיות גם בטלפון וגם להקשיב, אז חבל.

מירב בן ארי: תקשיב למה שהוא אומר, אני רוצה לדעת.

<שי כרם: גם ההרגשה שלי, כמי שמתעסק בפרקטיקה, כל ההתנהלות מול משרד הספורט, מול סגן ראש מינהל הספורט, היום אין ראש מינהל ספורט, יש רק סגן, ומול היועץ המשפטי, זורקים אותנו מאחד לשני, מה קורה?

<שי כרם: שום דבר, אין תשובות, כל אחד זורק את הכדור לשני וההרגשה היא באמת כאילו שמנסים לנפנף אותנו ושבו בצד ויום אחד אולי תקבלו את הכסף.

<שי כרם: בינתיים בקופת המנהלת ולקבוצות, לא רק למנהלת, גם המנהלת שצריכה לעבוד וגם הקבוצות, צריך לזכור שרוב הקבוצות - - -

מירב בן ארי: אז ממה בעצם אתם - - -

<שי כרם: אין, אפס, אני חודש הבא עובד בהתנדבות.

זוהיר בהלול: לא הייתם אמורים לקבל 2 מיליון שקלים?

מירב בן ארי: 800,000.

<שי כרם: מה שהבטיחו, 800,000 שקל מתקציב שנה שעברה, טרם הועבר.

מירב בן ארי: עונת 2015.

<קריאה: עונה קודמת, שהבטיחו לנו לפני שנה כבר.

<שי כרם: הנושא של ההבטחה, של ה-450,000 שקל, זה כמו שאמר אורי, זה בכלל משהו שעוד לא עבר במועצה הלאומית לספורט, איזה שהן אמות מידה חדשות שצריכים לאשר, עוד לא אושרו, טרם אושרו, ויותר מכך, יש את העניין, הכספים האלה נלקחים מתוך כספי החלוקה של הטוטו.

<שי כרם: הטוטו כרגע, גם כאוס שם, נמנעים מלחתום על הסכמים כיוון שאומרים שהרפורמה החדשה של האוצר, ייתכן שתגרום להקטנת ההכנסות של הטוטו, הקטנת הרווחים וכפועל יוצא גם ה-450 לא מובטחים.

<שי כרם: יכול להיות, אמרו, שאם הרווחים יקטנו ל-300 מיליון, אז בהתאם גם יקטנו התמיכות שהבטיחו.

<שי כרם: כך שהכול על הנייר מאוד יפה ומאוד ורוד, אבל בפועל גם הכספים האלה שהבטיחו כביכול שיעברו ב-2016 לא יעברו ב-2016, הם יעברו ב-2017, כיוון שהטוטו מחלק את הכספים שלו לפי שנה קלנדרית ולא לפי עונת המשחקים.

<שי כרם: זאת הסיטואציה.

<שי כרם: זו סיטואציה מאוד מאוד קשה שכרגע החלטנו - - -

מירב בן ארי: אבל מה הם אומרים?

<שי כרם: הם לא אומרים כלום.

<שי כרם: אני בתקשורת ישירה עם דודו מלכא, סגן ראש מינהל הספורט, הוא אומר לי 'דבר עם עפרה', היועצת המשפטית, עפרה לא עונה.

<שי כרם: שוב, בשורה התחתונה שום דבר.

<שי כרם: הליגה כרגע מתקיימת, אבל בעוד חודש יושבי ראש קבוצות פונים אליי ואומרים לי 'שי, מה קורה?', בחודש הבא, הפועל ראשון לציון שאין לה - - - צריך לזכור שרוב הקבוצות, למעט אולי מכבי אשדוד ורמת השרון ורמת גן, רמת חן בליך, שיש להם איזה שהיא תמיכה מהמועצה המקומית, רוב הקבוצות, הפועל ראשון לציון, זכרון, פתח תקווה, אין להם איזה שהיא תמיכה גדולה מהמועצה המקומית, הם לא מקבלים כסף, הם נשענים על אותם כספי ציבור שהגברים נשענים, מהטוטו.

<שי כרם: מהטוטו הגברים בכדורסל מקבלים 14 מיליון כספי שיווק, נקרא לזה ככה, שחלק מזה זה גם מענקים, מענק ישראליוּת, מענק אירופה, אשדוד עכשיו, שהגיעה לאירופה, כל קבוצה בגברים מקבלת 250,000 שקל מענק אירופה, ככה חיזוק.

<שי כרם: הנשים, אפס, שום דבר.

<שי כרם: אז זאת הסיטואציה כרגע, שאנחנו נמצא את עצמנו בעוד חודש-חודשיים.

<שי כרם: כבר עכשיו אנחנו בקופה ריקה, אני מחודש הבא עובד בהתנדבות עבור המנהלת, והקבוצות, יכול להיות שלא יצליחו לשלם אפילו שכר לשחקניות.

מירב בן ארי: הבנתי.

מירב בן ארי: עמרי, מהמועצה להימורים בספורט, עוזר מנכ"ל ויו"ר.

<עומרי קולין: כמו שכולם פה בטח יודעים, הטוטו מעביר דרך שני ערוצים, יש תמיכות והקצבות וזה כמובן, כמו שאמרה מיכל, דרך ועדה ציבורית, ויש את הנושא של ההסכמים השיווקיים.

<עומרי קולין: אתם רוצים שנדבר על זה אחרי זה או קודם שגיא יענה?

מירב בן ארי: לא, גיא יענה בסוף על הכול, ככה זה בדרך כלל עובד, המשרד עונה בסוף.

<עומרי קולין: בנוגע להקצבות והתמיכות, כמו שאמרתי, יש ועדה ציבורית.

<עומרי קולין: אמרתם פה, באמת, קבוצת כדורסל מקבלת כ-150,000 שקלים.

<עומרי קולין: רק שתדעו לכם, שזה יותר אפילו מקבוצת כדורסל גברים.

<יהודית גידלי: למה?

<יהודית גידלי: כמה גברים מקבלים?

<עומרי קולין: מיד אני אומר לך, אני חושב ש-107, אבל אני אוודא זאת כדי לא להטעות.

<עומרי קולין: כן, זה 128,000 שקלים לעומת 107,000 שקלים.

מירב בן ארי: זה הדיון על כדורסל נשים.

איילת נחמיאס ורבין: איכשהו, אני פשוט ראיתי מעט נשים, אני רואה רק גברים סביב השולחן.

איילת נחמיאס ורבין: איפה הנשים?

זוהיר בהלול: בדיוק.

איילת נחמיאס ורבין: איפה הנשים?

מירב בן ארי: איילת, גם הגעת באיחור, לא להפריע.

מירב בן ארי: בדיוק עומרי מהמועצה מדבר.

מירב בן ארי: עומרי, בבקשה.

מירב בן ארי: שאלנו אותך שאלה, כמה כסף?

זוהיר בהלול: 128, אמרת.

<עומרי קולין: לא, 153,000 מול 128,000 שקלים.

<יהודית גידלי: לא, תחזור על המספרים.

<עומרי קולין: 153,000 שקלים מול 128,000.

<יהודית גידלי: לנשים 153,000?

<עומרי קולין: נכון.

<יהודית גידלי: ולגברים?

<עומרי קולין: 128.

<עומרי קולין: כמובן זה ממוצע, זה כ-.

<עומרי קולין: גם מיכל דיברה פה על אתנה, שהטוטו מעביר מיליוני שקלים, זאת אומרת הייתה החלטת ממשלה מ-2008, מיכל, תקני אותי אם אני טועה, על 80 מיליון שקלים.

<מיכל כפרי ירדני: בוודאי.

<מיכל כפרי ירדני: אני חושבת שהטוטו היה מאוד פרו נשים.

מירב בן ארי: אני לא מתעסקת באג'נדות עכשיו.

<עומרי קולין: לא, זה לא עניין של אג'נדות, חשוב שנבין מאיפה מגיעים הכספים.

מירב בן ארי: תגיד לי, עומרי, מי מחליט?

מירב בן ארי: אתם אחד דרך תמיכות ואחד דרך תקציבי שיווק.

<עומרי קולין: נכון, כל מה שקשור להקצבות ותמיכות, זה לא קשור אלינו, זה ועדה ציבורית נפרדת, כפי שאמרו אורי ומיכל.

<עומרי קולין: אין לנו נגיעה.

<עומרי קולין: זאת אומרת אנחנו מקבלים, הכסף שמצטבר בסוף השנה, אנחנו מחלקים אותו לפי אמות מידה ברורות, מסודרות ואין לנו שום נגיעה.

<עומרי קולין: הנושא של כספי שיווק, אתם בטח יודעים שאנחנו לא יכולים לעשות מסלול שהוא עוקף תמיכה, אנחנו לא יכולים לקחת חסות שהיא שיווקית ולסווג אותה כהקצבה.

<עומרי קולין: לא רק אני אמרתי את זה, גם יו"ר המנהלת בעצמה אמרה את זה לא אחת.

<עומרי קולין: במקרה הזה אתם בטח יודעים שגם הרייטינג וגם המיתוג שנמצא בליגת הנשים, היא לא מכניסה את הכסף ולכן - - - לא רוצים להיות עבריינים במובן הזה שאנחנו נותנים כספים, אומרים שזה כספי שיווק, כשזה לא כספי שיווק, כי זה הקצבה, כי מבחינת כספי שיווק אנחנו מסווגים את זה כהוצאה כדי שתהיה הכנסה, אבל אנחנו רואים בסוף השנה כמה הימרו בכדורסל נשים, כמה הימרו בכדורסל גברים ו - - -

מירב בן ארי: זאת אומרת ההחלטה שלך אם לתת כסף לשיווק היא בעצם על פי רייטינג - - -

<עומרי קולין: היא נגזרת, כשמו כן הוא, של השיווק.

<עומרי קולין: בדיוק, מירב.

מירב בן ארי: אז מה בעצם ההשפעה של משרד הספורט עליכם בחלוקת התקציבים?

<עומרי קולין: אני חושב שזה המקום להעביר את המענה לגיא.

מירב בן ארי: גיא, אני רואה שאתה יושב שם מחויך, אז בטוח הבאת איתך מזוודה של כסף, לא?

<גיא אטיאס: לא, אני, ברשותך, אם יש לי את זכות הדיבור אז אני ארצה להתייחס לכול בצורה קצת הרבה יותר מקיפה ומלאה כי נאמרו פה לא מעט דברים - - -

מירב בן ארי: בבקשה.

מירב בן ארי: אתה רוצה שחברי הכנסת ישמעו.

<גיא אטיאס: גיא אטיאס, לפרוטוקול, ראש אגף בכיר לתקצוב, תכנון ואסטרטגיה במשרד התרבות והספורט.

<גיא אטיאס: נתחיל רגע בכותרות קצת הגבוהות יותר.

<גיא אטיאס: התייחסו פה כולם להסכם השיווק.

<גיא אטיאס: חשוב להבין שהסכם השיווק הוא הסכם כלכלי מסחרי שמי שמנהל אותו זה הטוטו.

<גיא אטיאס: אחת התלונות העיקריות שהיו תחת הסכם השיווק להתאחדות לכדורגל, וזו הייתה טענה בדיוק הפוכה ממה שנשמע פה, שההתאחדות לכדורגל, שהיה הסכם השיווק על 80 מיליון ₪, כולם טענו שתחת הכותרת של הסכם השיווק ניתנה תמיכה לעולם הכדורגל במתווה של הסכם השיווק.

<גיא אטיאס: המשרד, ביחד עם משרד האוצר, לאורך השנים הוריד את הסכם השיווק, שזה הסכם כלכלי מסחרי, שהשווי שלו בסוף נמדד בשורת הרווח וההכנסות, עומרי/הטוטו מוסמך לעשות הסכמים שאמורים להגדיל את המחזור שלהם, הם לא אמורים לעשות שום הסכם שהוא לא כלכלי.

<גיא אטיאס: הסכם השיווק, שעליו כולם פה מלינים בשלב זה, ירד מ-80 מיליון ל-30 מיליון, עם עולם הכדורגל.

מירב בן ארי: מתי?

מירב בן ארי: ממתי זה ירד?

<גיא אטיאס: 29 ליתר דיוק, 27 ועוד 2.

מירב בן ארי: מתי זה ירד?

<גיא אטיאס: עכשיו, ההסכם שהולך להיחתם עכשיו היה 57-8 בשנה שעברה, עכשיו הוא הולך להיחתם על 29 מיליון.

<גיא אטיאס: אז לבוא ולהגיד שעולם הכדורגל הרוויח או מרוויח?

<גיא אטיאס: עולם הכדורגל עובר טלטלה מאוד גדולה, אפשר לראות את זה בכותרות שמאיימים פעם או פעמיים לא לפתוח או כן לפתוח את הליגה או להשבית את הליגה.

<גיא אטיאס: כלומר לבוא ולטעון שבהסכם השיווק יש תעדוף לגוף זה או אחר, אני חושב שההיפך הוא הנכון, ולראיה הסכם השיווק מול ההתאחדות לכדורגל ירד מ-80 ל-29 מיליון.

<גיא אטיאס: עכשיו שורת הרווח גדלה והטענה היא למה כששורת הרווח גדלה, איך זה מוקצה?

<גיא אטיאס: אז בוא נעשה גם בזה סדר.

<גיא אטיאס: 50% מהכסף הולך ללובצקי, שזה מבחני התמיכה שכולם פה מדברים - - -

<קריאה: זה כבר לא לובצקי, להזכירך זה כבר לא לובצקי.

מירב בן ארי: הנדלר.

<גיא אטיאס: הנדלר, הוא קרא לזה לובצקי, אפשר לראות 12 מתוך 30 מיליון שירדו מ-80 ל-57-8, 12 מיליון הלכו לתבחינים לובצקי.

<גיא אטיאס: זה 50% למיטב ידיעתי שהלכו לתבחינים ו-50% הלכו לשיטור, שמי הנהנה העיקרי בשיטור?

<גיא אטיאס: נטען פה עולם הכדורגל, אז צר לי להגיד, כדורסל, כדורגל, כדוריד וכדורעף.

<גיא אטיאס: כשבאים בעלי הקבוצות ואומרים - - -

<קריאה: גברים.

<גיא אטיאס: קודם כל שיטור, מי שמחליט על שיטור זה, עם כל הכבוד, לא אני כמדינה.

<גיא אטיאס: יושבת המשטרה, היא קובעת מה יהיה השיטור, מה סדרי הגודל בשיטור, באים בעלי הקבוצות ואומרים 'חברים, זה לא הוצאה על ספורט', וגם אותם כדאי לשמוע.

<גיא אטיאס: אז לבוא ולהגיד שהמשרד פעל להעביר את הכסף לכדורגל, אז קודם כל 50% הלך ללובצקי ברמת העובדות.

<אורי קידר: זה היה הוצאה של הקבוצות קודם.

מירב בן ארי: רגע, תגיד לי שנייה רגע.

מירב בן ארי: הנקודה הזאת ברורה לי, אני לא מתעסקת - - -

<גיא אטיאס: לא, אבל יש פה אמירות שנאמרו, אז חשוב שנדייק, כי בית המשפט קבע שמה שהמשרד עשה הוא לגיטימי ולראיה - - -

<אורי קידר: מה?

<גיא אטיאס: קח את פסק הדין, תקרא אותו.

מירב בן ארי: רגע, בוא תתקדם.

<אורי קידר: חיים בסרט.

<גיא אטיאס: אנחנו חיים בסרט כנראה.

<גיא אטיאס: נמשיך מפה.

<גיא אטיאס: אז קודם כל הכסף שיורד לשורת הרווח - - -

מירב בן ארי: לא הבנתי - - -

<אורי קידר: לא, הוא אומר שבית המשפט פסק לטובתם, הוא הוציא צו על תנאי.

<אורי קידר: הוא פסק לטובתנו.

<גיא אטיאס: הוא לא עצר את הסכם השיווק, לראיה.

<אורי קידר: הוא לא הוציא צו ביניים, כנראה הוא לא - - -

<גיא אטיאס: יכול להיות.

<גיא אטיאס: אם הוא היה סבור שנעשה כזה עוול אז זה היה קורה.

<גיא אטיאס: אתם ביקשתם צו ביניים ולא קיבלתם, אבל בוא נשים את זה בצד ונתרכז בדיון.

מירב בן ארי: תמשיך.

<גיא אטיאס: לגופו של עניין, המשרד באמצעות המועצה העליונה לספורט, הכסף שירד משורת השיווק, הרי שורת השיווק, כולם צריכים להבין, בסוף יש שורת רווח, שורת הרווח מוקצית לעולם הספורט בצורה שוויונית על פי תבחינים.

<גיא אטיאס: 50% מהכסף הזה הלך לגופי הספורט במנגנון עד ללובצקי, תבחינים אובייקטיביים לחלוטין.

<גיא אטיאס: הכסף גדל לכל הגורמים, לפי התבחינים, שלא אנחנו קבענו אותם, ועדה ציבורית קבעה אותם.

<גיא אטיאס: צד אחר קיבל הנושא של שיטור וסדרנות.

<גיא אטיאס: עוד נתון שכדאי שנכיר, שחקן על המגרש, אתנה.

<גיא אטיאס: יושבת פה יושבת ראש אתנה, הם מקבלים כסף מתוקף החלטת הממשלה, שמי שקידם את החלטת הממשלה זה המשרד והיא לא חייבה את הטוטו.

<גיא אטיאס: הטוטו נעתר להחלטת הממשלה ומקצה כספים לטובת המועצה לקידום נשים.

<גיא אטיאס: המועצה לקידום נשים, גם היא לא עובדת בחלל ריק.

<עומרי קולין: רק פה נקודה, התקציב המקורי היה 80 מיליון שקלים, הטוטו עד היום, העביר, מיכל, את יודעת את זה טוב ממני, כ-122 מיליון שקלים עד היום.

<גיא אטיאס: ויש החלטה עכשיו להגדיל את הסכום, דרך אגב, שגם היא - - -

<קריאה: לפרוטוקול - - -

<גיא אטיאס: לא, אבל המועצה העליונה לספורט אישרה את זה.

מירב בן ארי: שנייה רגע.

מירב בן ארי: מיכל, סליחה, זה מפריע לי.

מירב בן ארי: אני לא באה עכשיו לדבר על תרומתו של משרד הספורט לספורט הנשים.

<גיא אטיאס: לא, אבל יש פה טענות - - -

מירב בן ארי: עזוב, יש לי טענות, אני מנהלת הוועדה ואני רוצה לדעת איך יכול להיות שמנהלת הכדורסל - - - תתייחס לעניין הזה, איפה הכסף שלהם?

מירב בן ארי: איפה ה-450,000 והאם מחודש הבא הוא מתחיל לעבוד בהתנדבות או לא?

<גיא אטיאס: אז אני רוצה, ברשותך, להתייחס.

מירב בן ארי: אז תתייחס לזה.

<גיא אטיאס: אז אני מתייחס, ברשותך.

<גיא אטיאס: חשוב להבין, ואחרי שסיפרתי את זה, שהמִנהלות, לא מנהלת הכדורסל ולא מנהלת הכדורגל, מתוקצבות מתקציבי הספורט.

<גיא אטיאס: הן אמורות להיות גורם עצמאי, ואפשר לבדוק את זה, שאמור להביא כסף לקבוצות ולא להישען על כספי המדינה.

<גיא אטיאס: תפקיד המנהלת הוא עסקי לחלוטין וזה הבלבול הכי גדול בכל הדיון הזה.

<גיא אטיאס: תקציבי המנהלות, גם הכדורסל, אפשר לבחון את זה, מביאים כסף לעולם הכדורסל.

זוהיר בהלול: כן, אבל צריך לתת לו את התשתית ואז הוא יכול לגייס כסף.

זוהיר בהלול: אם הוא לא - - -

<גיא אטיאס: שנייה, ברשותך, אני גם אתייחס - - -

זוהיר בהלול: הבטיחו לו 800,000 - - -

<גיא אטיאס: קודם כל לא הוא מושבת, הקבוצות, ותיכף נראה איך טיפלנו בקבוצות.

זוהיר בהלול: לא, גם הוא מושבת, הוא ממחר מושבת.

<גיא אטיאס: הוא גוף עסקי, הוא צריך להביא מסחר.

<גיא אטיאס: המנהלת קמה כדי - - -

<שי כרם: איזה כסף מביאה מנהלת הכדורסל בגברים?

<גיא אטיאס: הסכם השיווק הכי גדול שנעשה אי פעם, הביאה את זה מנהלת הכדורגל החדשה, והסכם הכדורסל, אנחנו - - -

<שי כרם: כסף לא ציבורי.

<שי כרם: טוטו, עם כל הכבוד, זה כסף ציבורי.

<גיא אטיאס: טוטו?

<גיא אטיאס: לא נעים לי להגיד לך, אתה נותן כסף למנהלת?

<קריאה: כן.

<גיא אטיאס: כן, איך?

<קריאה: 30 מיליון לפי ה - - -

<אורי קידר: 30 מיליון שקל אתם נותנים למנהלת בשביל להעביר ימי שידור, אתם התחייבתם - - -

<גיא אטיאס: מנהלת?

<גיא אטיאס: התאחדות.

<גיא אטיאס: בבקשה ממך, התאחדות.

<גיא אטיאס: התאחדות או מנהלת?

מירב בן ארי: מה אתה אומר?

<גיא אטיאס: אני רוצה רגע להמשיך, ברשותך.

<גיא אטיאס: משרד הספורט מכיר בחשיבות של המנהלת לקידום ספורט נשים ולכן משנה קודמת נעשה מאמץ במשרד לנסות להגיע לתקציב שיעמוד על 2.4 מיליון ₪, זה יצא בכתובים, אבל מה?

<גיא אטיאס: כשנבחן הנושא, ולכן אמרתי, הסכם השיווק הוא כלכלי, כששמנו את הכול בסרגלים ובחנו את זה עניינית, יותר מ-1.148, ליתר דיוק, אם מישהו רוצה 1.2, אנחנו ניסינו להעביר, ו-1.149 החשב הכללי סלאש גורמים בתוך המשרד, עם אנשי המקצוע מהטוטו, סברו שאי אפשר לתת יותר.

<גיא אטיאס: המשרד עשה מאמצים, פנה לחשב הכללי להגדיל את הסכום ונענה בסירוב כי הוא לא הצליח להצדיק את זה מבחינה מקצועית.

<גיא אטיאס: הלכנו לסעיף שנקרא סעיף ישראליוּת וגם בו ניסינו להגדיל בעוד 800,000 ₪, כדי להגיע ל-2 מיליון.

<גיא אטיאס: גם פה החשב הכללי, היה דיון אצל סגן ממונה החשב, מוטי אלישע, והוא לא קיבל את עמדת המשרד, כי קשה להצדיק את זה כלכלית אם זה לא כלכלי.

<קריאה: למה לגברים יש?

<גיא אטיאס: תשאל, כי הגברים יודעים להצדיק את זה כלכלית.

<גיא אטיאס: מה לעשות?

מירב בן ארי: רגע, הבנתי את העניין הכלכלי - - -

<גיא אטיאס: שנייה, ברשותך, רק ל - - -

מירב בן ארי: לא, אבל אתה ברשותי וברשותי ואתה לא עונה לי על מה שאני שואלת.

<גיא אטיאס: אבל אני רוצה את כל התמונה - - -

מירב בן ארי: לא, אבל אני לא רוצה את כל התמונה של מצב הספורט במדינת ישראל.

<גיא אטיאס: מה את רוצה?

מירב בן ארי: אם הייתי רוצה הייתי מזמינה לפה את מנכ"ל המשרד, או מדברת עם דודו מלכא בטלפון, אני לא צריכה עכשיו שתיתן לי סקירה, אני רוצה שתסביר לי האם מנהלת הנשים בכדורסל מחודש הבא נסגרת במדינת ישראל.

מירב בן ארי: תסביר לי.

מירב בן ארי: כי אין כסף לקבוצות.

<גיא אטיאס: אז יש החלטה - - - המשרד כתב מסמך מאוד מפורט שבו הוא אומר את הסכומים שהמנהלת, היא הולכת לקבל 900 מתוך מיליון וחצי - - -

מירב בן ארי: מתי?

<קריאה: זה בלי כיסוי, נו.

מירב בן ארי: מתי היא תקבל את הכסף הזה?

<גיא אטיאס: המשרד כתב לבית המשפט שהוא צריך להסדיר את כל התהליכים בין חודשיים לשלושה, בית המשפט אמר שהוא נותן לנו שלושה חודשים לבוא ולתת דיווח, אנחנו נעמוד במסגרת הזמנים האלה.

מירב בן ארי: מתי זה היה השלושה חודשים?

<גיא אטיאס: בית המשפט, יגיד פה עורך הדין.

מירב בן ארי: לפני כמה זמן?

<אורי קידר: מ-3 בנובמבר.

מירב בן ארי: אוקיי, אבל מה בינתיים?

<גיא אטיאס: בינתיים אמרנו שייקח להסדיר את הפרוצדורה הזאת בין חודשיים לשלושה ובית משפט הסכים.

מירב בן ארי: אבל מה יעשו הקבוצות?

<גיא אטיאס: שנייה, פירטנו לבית המשפט את כל מה שאנחנו צריכים לעשות, יש מסמך מסודר שכתבנו שלב אחרי שלב מה הפעולות הנדרשות מהמשרד לבצע על מנת לעמוד בהעברת הכספים שהוא התחייב לשני דברים, 900,000 שקל של ספורט נשים מתוך 1.5 מיליון, ולעשות שינוי תבחינים, להגדיל מ-150 ל-450.

<גיא אטיאס: פירטנו בפני בית המשפט את כל ההליכים, אמרנו לו, למרות שזה הליך שאמור לקחת יותר מפרק הזמן של שלושה חודשים התחייבנו שעד שלושה חודשים זה ייגמר.

<אורי קידר: אבל את ה-800,000 הייתם יכולים להעביר מיד, לא כתבתם שלא תעבירו אותם.

<אורי קידר: עכשיו אתה מחדש לנו שהחשב אסר להעביר את ה-800,000.

<אורי קידר: לבית המשפט כתבתם משהו אחר.

<גיא אטיאס: תביא את ההחלטה, תקריא אותה.

<אורי קידר: לא את ההחלטה, את מה שאתם כתבתם.

<גיא אטיאס: תקריא.

<גיא אטיאס: אני מבקש.

<גיא אטיאס: לכן אני אומר, יש פה הליכים פרוצדורליים שאנחנו נגמור אותם בפרקי הזמן שהתחייבנו בבית המשפט וזהו.

מירב בן ארי: מה בינתיים?

<גיא אטיאס: אין לנו יכולת בירוקרטית - - -

מירב בן ארי: יש לך איזה שהוא פתרון?

איילת נחמיאס ורבין: למה למשוך את זה?

איילת נחמיאס ורבין: מה זה קשור לבית המשפט?

<גיא אטיאס: מה זה קשור?

<גיא אטיאס: יש הליכים בירוקרטיים שהמשרד צריך לבצע.

<גיא אטיאס: מי שחושב שלה

<גיא אטיאס: עביר כספים זה חשב יושב וחותם על צ'ק, אז הוא לא מכיר את המנגנון הבירוקרטי ש - - -

<קריאה: אבל זה משנה שעברה, אלה כספים של שנה שעברה.

<גיא אטיאס: אז אני אומר לך שלא, כתבנו את זה לבית המשפט, שאלה כספים - - - ה-800,000 הם לעונה הנוכחית.

<גיא אטיאס: גם את זה לא כתבנו?

<קריאה: אבל הם הובטחו כבר השנה.

איילת נחמיאס ורבין: מירב, סליחה שאני - - - את מכירה אותי, היה לי קשה לשבת כל כך הרבה זמן בשקט ואני מודה לזוהיר, לחבר הכנסת בהלול, שתמיד נמצא איתנו בדיונים האלה על ספורט נשים.

איילת נחמיאס ורבין: יש פה בכלל עניין עקרוני, עכשיו מה קרה?

איילת נחמיאס ורבין: בגלל שאנחנו כל הזמן מנהלות דיונים עקרוניים על כמה חשוב ספורט נשים וכמה חשוב לעודד ילדות צעירות לעשות ספורט, אז אנחנו מגיעים בסוף לבוכהלטריה, באמת לתכלס.

איילת נחמיאס ורבין: אני אומרת לך שאנחנו כבר, מירב ואני, בשנה שעברה אני פניתי לראש הממשלה בעניין הזה, כי זה כבר באמת, תסלח לי שאני מתבטאת במילה כזאת לא סימפטית, אבל זה קצת מאוס, כי אני אומרת לכם, זה לא יכול להיות.

איילת נחמיאס ורבין: אני מבינה שאתם כל הזמן צריכים לעשות חישובים כלכליים וכל הזמן אנחנו שומעים את זה ומאזינים לזה, כמה ספורט, שותפים בו גברים, כדורגל, אגב אני מאוד מאוד אוהבת כדורגל.

איילת נחמיאס ורבין: אני בכלל מאוד אוהבת ספורט, אני תמיד אומרת את זה, מאוד אוהבת ספורט, גם של גברים וגם של נשים, אבל אני יודעת מה צריך לעשות כדי לטפח מודעות לספורט, אגב גם אצל נשים צעירות ואצל ילדים וגם אצל ילדות.

איילת נחמיאס ורבין: אני יודעת מה צריך מעבר לדברים שהם לא בתחום אחריותו של המשרד, לצערי, שזה המשאבים, המתקנים, כדי לטפח ספורט ומודעות לספורט אצל אנשים צעירים, אם כי עשינו איזה שהיא התקדמות בעניין, אבל אנחנו רואים, זה לא מתחיל בבתי הספר אצלנו.

איילת נחמיאס ורבין: אתה נוסע בחו"ל, אתה רואה את המתקנים שלהם, אתה אומר 'אני לא מתפלא שיש פה משלחות אולימפיות', באמת בבוא היום, של 200 ספורטאים שיודעות להביא מיליון מדליות.

איילת נחמיאס ורבין: ואני אומרת לכם, אין לי שום טענה, אני מוכרחה לומר, לספורטאים של מדינת ישראל, אני באמת חושבת שרובם עושים כמיטב יכולתם במציאות שבעיניי לא מספיק מעודדת, לא ספורט תחרותי וגם לא ספורט לא תחרותי.

איילת נחמיאס ורבין: בסופו של דבר אני חושבת שאנשים, בליגת הכדורסל, ואת ואני גם טיפלנו אפילו במאמאנט ובכדורשת, שאנחנו שתינו מאוד מאוד אוהבות, אני אומרת לכם, זה לא יעזור שום דבר, בסוף אתם תצטרכו, ההוכחה היא בפודיום.

איילת נחמיאס ורבין: בסופו של דבר אתם תצטרכו לראות איך אתם, כאיזה שהוא סוג של ערך ומטרה חברתית באמת מאוד מאוד חשובה - - -

<גיא אטיאס: אנחנו משנים את כל התבחינים עכשיו.

מירב בן ארי: אבל בזמן שאתה משנה את התבחינים - - -

איילת נחמיאס ורבין: אבל אנחנו לא יכולות לחכות יותר לשינוי התבחינים שלכם, עם כל הכבוד.

מירב בן ארי: לא, בזמן שאתה משנה את התבחינים - - - תשמע, זה נכון שאתה עובד על זה, אני לא יוצאת נגד העובדה הזאת, העובדה היא חשובה, אני אומרת שבזמן שאתה משנה את התבחינים ופותר את הבעיות הפרוצדורליות שלך והבירוקרטיות הקבוצות כאן - - -

איילת נחמיאס ורבין: קורסות.

<גיא אטיאס: אני חייב להגיד, חברים, יש חשב כללי, יש משרד המשפטים, יש חוק במדינת ישראל - - -

איילת נחמיאס ורבין: אני לא רוצה שתפעל נגד היועצים, אני לא רוצה שתפעל נגד החוק.

<גיא אטיאס: אני לא יכול לעשות שינוי תבחינים לא לפי הכללים.

<גיא אטיאס: אם מישהו יכול להגיד לי, להנחות אותי, לשלם צ'ק עכשיו למנהלת, אנחנו כמשרד הראשונים לעשות את זה.

זוהיר בהלול: אתה יודע את הערכתי הגדולה אליך, אבל מה שיקרה הניתוח יצליח אבל החולה ימות.

זוהיר בהלול: תנסו לבדוק איך אתם יכולים לאפשר להם תזרימי חיים.

זוהיר בהלול: אי אפשר, המנהלת שובקת חיים ואנחנו אומרים שבית המשפט קבע שלושה חודשים, אבל יש גם לוגיקה.

זוהיר בהלול: אם הם עכשיו עומדים לסיים את פעילותם בשל העובדה שהמקורות אזלו אז אולי תבחנו את העניין, לתת להם לפחות אפשרות לנשום, כדי לשריין, כדי לגייס את הקבוצות לפעילות שוטפת במהלך ה - - - אני רוצה לומר לך דבר אחד, מירב.

זוהיר בהלול: אנחנו בעניין הזה מדברים חדשות לבקרים.

זוהיר בהלול: אגב, בעברית טובה, במקורות נכתב, תבדקו אותי, חדשים לבקרים, תבדקי את זה.

איילת נחמיאס ורבין: חדשים לבקרים.

איילת נחמיאס ורבין: עליך אני סומכת.

זוהיר בהלול: אני קראתי פעם, נדמה לי, במקורות שזה חדשים לבקרים.

מירב בן ארי: איפה מרגי כשצריך אותו.

<יהודית גידלי: צדקת כמובן, 'חדשים לבקרים רבה אמונתך'.

זוהיר בהלול: נו בבקשה, סיימתי דבריי, גרפתי תהילת עולמים.

זוהיר בהלול: באמת איך יכול להיות שמדינת ישראל הנאורה, המתקדמת, שיש לה כל כך הרבה הישגים בכל התחומים נכשלת בעניין המגדרי.

זוהיר בהלול: עכשיו הייתי בישיבה בוועדה לביקורת המדינה, כיצד משרד החינוך והתרבות נכשל פעם אחר פעם באופן קולוסלי בעניין של מודלים של חיים משותפים.

זוהיר בהלול: אני פונה כמה מטרים, אם אני לא טועה, דרומה, ואני פוגש ועדה שמדברת על העניין המגדרי, אלה דברים שצריכים להיות obvious, באמת כבר נמאס, כמה אפשר לדבר על זה?

זוהיר בהלול: באמת.

זוהיר בהלול: מה, נשים הן החוליה החלשה?

זוהיר בהלול: כמו שפעם למדנו בצורה סטריאוטיפית גזענית מאין כמותה?

זוהיר בהלול: נו באמת.

איילת נחמיאס ורבין: אני מתנצלת, לא הייתי יוצאת לעולם באמצע דבריך, אבל הבן שלי הגיע עם הכיתה שלו לכנסת.

זוהיר בהלול: אבל רשמת, חדשים לבקרים.

איילת נחמיאס ורבין: והם ספורטאים רציניים.

זוהיר בהלול: יש לי הצעה בשבילך, גב' מירב בן ארי, דיבר כאן חברנו היקר על כספים לשיטור.

זוהיר בהלול: אני חושב שצריכה לצאת קריאה מכאן, מהוועדה, שכל אגודות הספורט בישראל לא יישאו בענייני שיטור, ייוותר כסף לא רע כדי להעביר אותו ולסגור את הפערים האלה בין גברים ובין נשים.

זוהיר בהלול: למה לעזאזל קבוצות כדורגל, אגודות בישראל, צריכות להיות אחראיות על כספים רבים שבעצם המדינה צריכה להבטיח את האבטחה ואת הביטחון במהלך אירועי ספורט.

זוהיר בהלול: למה הכספים האלה לא יוכנסו לאיזה שהיא קופה ואז אנחנו יכולים אפילו לרווח את השיח כשיש לנו בפול קצת כספים.

זוהיר בהלול: ודבר אחרון, גם הסכם השיווק שמדבר על רייטינג ודברים מן הסוג הזה, אני חושב שהשיקולים האלה הם קצת זרים בעיניי, כי פעילות ספורט היא פעילות ספורט.

זוהיר בהלול: מה הקשר בין הסכמי השיווק של הרייטינג והדברים האלה כשהכספים האלה הולכים לטובת אלה שיש להם רייטינג ולחלוטין לא לאלה שאין להם רייטינג?

זוהיר בהלול: תנו להם קצת כספים, יכול להיות שבבוא הזמן גם הם יהיו עתירי רייטינג, גם המשחקים של אגודות ספורט של נשים יהיו ראויים לקבל כספים.

זוהיר בהלול: את מחייכת ואני יודע למה, כי אלה דברים אוטופיים, אני יודע, אבל אין מה לעשות, לפעמים צריכים לחלום.

זוהיר בהלול: ומשפט אחרון, נדמה לי שיש כאן קצת יצרים.

זוהיר בהלול: אני מכיר את האנשים האלה, אני לא מכיר אותם אולי באופן אישי מאוד, אבל אני מכיר, אני באתי מעולם הספורט.

זוהיר בהלול: תורידו את היצרים האלה ומשחקי האגו, בואו נלך לטובת האינטרס הכללי.

זוהיר בהלול: הוועדה הזו מתכנסת פעם אחר פעם כדי לממש את האינטרסים הכלליים ואני פה מרגיש, הערות פה, הערות שם, שבעצם פוגמות באפשרות להיות פרודוקטיביים קצת.

זוהיר בהלול: באמת.

זוהיר בהלול: זה נושא מאוד קריטי של דמותה וצביונה של החברה הישראלית, האם החברה הישראלית יכולה להיות חברה שוויונית, גם מגדרית וגם אתנית, או לא.

זוהיר בהלול: במבחן הזה עד היום נכשלנו, אין מה לעשות, אז אולי תהיו פורצי דרך?

זוהיר בהלול: אני עכשיו מדבר כאילו פדגוג שמדבר, תהיו פורצי דרך ותגידו שלנשים מגיע בדיוק כמו שמגיע לגברים.

זוהיר בהלול: זהו.

זוהיר בהלול: תודה רבה.

מירב בן ארי: תודה רבה לחבר הכנסת בהלול.

מירב בן ארי: כן, גיא, בבקשה.

מירב בן ארי: האם אתה אומר לי כרגע אין מענה למנהלת לחודש הבא?

<גיא אטיאס: אני לא יכול להתחייב פה על שולחן הוועדה שאנחנו נסיים את כל התהליכים הבירוקרטיים בחודש הקרוב.

<גיא אטיאס: יש פרוצדורה שלוקחת זמן.

<גיא אטיאס: שינוי תבחינים, אני צריך לתת הערות ציבור, יש פרסום כמה זמן אני צריך להיות, הכול מפורט לפרטי פרטים לבית המשפט, יש מסמך, אם הייתי יודע, הייתי מביא לך אותו, כבוד היושבת ראש, מה התהליך הבירוקרטי שאנחנו מחויבים לעבור על מנת לסיים את הפרוצדורה.

מרב מיכאלי: הלב נקרע.

<גיא אטיאס: זה לא הלב, זה דברים אחרים.

מרב מיכאלי: שלי, אצלי הלב נקרע.

מירב בן ארי: אנחנו מודעות - - -

איילת נחמיאס ורבין: יש בוועדת כלכלה המון טישו.

מירב בן ארי: באמת כולם לסבך הבירוקרטיה.

<גיא אטיאס: אלה הליכים שמחויבים - - -

מירב בן ארי: אני לא מזלזלת, אבל זה לא משהו - - -

<גיא אטיאס: אבל אלה הליכים שמחויבים.

<גיא אטיאס: היה והמשרד לא יעמוד בהליכים האלה, אז מה שיקרה שמי שלא יעמוד - - -

<אורי קידר: ה-800,000 זה מפברואר שנה שעברה.

<גיא אטיאס: זה לא נכון.

<גיא אטיאס: זה לא נכון.

<אורי קידר: עם כל הכבוד, בפברואר - - -

<גיא אטיאס: אבל זה לא נכון.

מירב בן ארי: לא, אבל אתה יודע מה?

<אורי קידר: הייתה לנו שביתה בפברואר - - -

<גיא אטיאס: אני רק יכול להגיד שזה לא נכון.

מירב בן ארי: זה נכון.

מירב בן ארי: הייתה שביתה.

מירב בן ארי: כתוב לי גם, תקציב בסך 800,000 ₪ אשר הובטח להם בעונה הקודמת עדיין לא הועבר וזאת על אף התחייבות מפורשת של משרד התרבות והספורט.

<גיא אטיאס: אז אני חוזר ואומר, וזאת אחת הבעיות, המשרד בשנה שעברה עשה מאמץ להביא מעבר ל-1.2 עוד 800,000, יש מסמך שחתום עליו - - -

מירב בן ארי: אז איפה ה-800,000?

<גיא אטיאס: שנייה, ברשותך, חתומים עליו יוסי שרעבי ועודד טירה, שהם הולכים לעשות כל מאמץ ועל פי כל דין, חבל שאת המסמך הזה הם לא מראים, ואנחנו אמרנו שלמרות זה אנחנו פועלים, פעלנו, החשב הכללי לא קיבל את העמדה, לא הצלחנו לשכנע.

<גיא אטיאס: לא הוצאנו שום התחייבות שאנחנו מעבירים - - -

מירב בן ארי: זאת אומרת שהתחייבתם ל-800,000 שקל בלי הסכמה של החשב?

<גיא אטיאס: אנחנו התחייבנו שנעשה מאמץ להעביר עוד 800,000 מעבר להחלטה.

<גיא אטיאס: זה כפוף לכל דין.

<גיא אטיאס: זו הייתה ההתחייבות של המשרד.

<אורי קידר: הם לא הבטיחו לקיים.

<גיא אטיאס: לא, התחייבנו לעשות מאמץ ואכן עשינו - - -

<אורי קידר: אני באוזניים שלי שמעתי שהבטיחו 800, הייתה לנו שביתה, אי אפשר היה לפתוח את הליגה, הם הבטיחו שנקבל עוד 800,000 כדי ש - - - את התקציב של שנה שעברה.

מירב בן ארי: אני יודעת, היינו פה.

<אורי קידר: הם מקבלים את הכסף הזה, הם מקבלים את אותו כסף על אותו דבר ואצלם יש ישראלי אחד פחות מאשר אצלנו.

<אורי קידר: אבל הוא גבר, מה לעשות?

<גיא אטיאס: זה לא נכון.

<אורי קידר: זה מאוד נכון.

<שי כרם: דרך אגב, את ה-800,000 שקל האלה על בסיס ההבטחה הזאת אנחנו לקחנו כהלוואה מאיגוד הכדורסל, זה כסף שאנחנו חייבים לו דרך אגב, זה 800,000 שקל שקיבלנו כהלוואה בשביל שנוכל להמשיך לממן את הפעילות בשנה שעברה על בסיס אותה הבטחה.

<גיא אטיאס: האיגוד נתן לכם את ההלוואה.

<שי כרם: נכון, על בסיס ההבטחה הזו.

מירב בן ארי: אוקיי, אז אמרת שתיתן 800, אבל לא התחייבת לזה?

<גיא אטיאס: אמרנו שנעשה מאמץ, וכדאי לקרוא את המכתב, ואם היה פה את המכתב - - -

מירב בן ארי: תעשה מאמץ, אבל יש פה ליגה שהסתמכה, מה זה תעשה מאמץ?

<גיא אטיאס: אנחנו אמרנו שאנחנו נעשה מאמץ להגדיל מעבר ל-1.2 בעוד 800,000 ₪.

<גיא אטיאס: יותר מזה, חשוב להבהיר, כל מבחני התמיכה אצלנו נותנים תעדוף לנשים, הכספים שמגיעים היום לנשים הם כי יש מכפלות כאלה ואחרות על כל אישה מול גבר.

<גיא אטיאס: אז לבוא ולהגיד שאנחנו לא נותנים עדיפות ואנחנו מתעלמים מזה?

<גיא אטיאס: והבעיה הנקודתית של מנהלת כדורסל נשים, היא קיבלה מענה.

<גיא אטיאס: ניסינו להעביר עוד 800,000 ₪, ה-800,000 ₪ יעברו השנה והסברנו את זה במכתב לבית המשפט וזהו.

<קריאה: אמרתם שזה יועבר השנה, למה אתם לא מעבירים את זה?

מירב בן ארי: למה החשכ"ל התנגד למעבר של ה-800,000?

מרב מיכאלי: השנה תיכף מסתיימת.

<אורי קידר: זה לא החשב הכללי, זה החשב במשרד.

<גיא אטיאס: לא, היה דיון אצל מוטי אלישע, חשב כללי, סגן בכיר לחשב הכללי, שאחרי המלצת המשרד סירב לקבל את ההמלצה - - -

מירב בן ארי: למה?

<גיא אטיאס: אני אומר, אני חוזר ואומר - - -

מירב בן ארי: למה הוא סירב?

<גיא אטיאס: אני אומר, אתם לא מקבלים את הטיעון הזה, אבל זה הטיעון שרווח אצל כולם.

<גיא אטיאס: כשאתה נותן כספים למִנהלת הם צריכים להיות כנגד יכולת שיווקית, זה עניין כלכלי מקצועי גרידא.

<גיא אטיאס: כשאת אומרת גברים מקבלים, כשהטוטו נותן כסף לגורם מסוים, זה רק כי הוא יודע שהוא נתן כסף והוא מגדיל לו את ההכנסות.

<גיא אטיאס: אם הוא לא מגדיל לו את ההכנסות אין לו יכולת - - -

מירב בן ארי: אז מה אתם עושים עם גורמים שלא מגדילי הכנסות במשרד?

מירב בן ארי: לא נותן להם?

<גיא אטיאס: לכן אני קורא לזה הבדל, יש הבדל בין תמיכה לבין הסכם שיווק.

<גיא אטיאס: התמיכה אמורה לגלם - - -

מירב בן ארי: נותנת גם למי שלא מביא כסף?

<גיא אטיאס: התמיכה היא תמיכה כהגדרתה.

<גיא אטיאס: הסכם השיווק הוא כלכלי, הם הלכו בציר של הסכם השיווק, הסכם השיווק נמדד כלכלית וגם בית המשפט ראה את זה ובחן את זה, וחבל לדון בזה, ולמרות זאת את ה-800,000 שהתחלנו בשנה קודמת, אחרי דיון מעמיק בחשב הכללי - - -

מירב בן ארי: כן, שהתחייבתם לעשות מאמץ להעביר.

<גיא אטיאס: החשב הכללי קיבל באופן חריג ואמר את זה לפרוטוקול ואמרנו את זה בפני בית המשפט, זה יהיה לעונה הנוכחית, הוא יהיה חד פעמי והוא לא יתקבל יותר.

<גיא אטיאס: אמרנו את זה גם לבית משפט.

מירב בן ארי: אוקיי, זאת אומרת ש - - -

<גיא אטיאס: שנייה.

<גיא אטיאס: לגבי התמיכה, ולכן זאת הסוגיה.

מירב בן ארי: מה הסוגיה?

<גיא אטיאס: אי אפשר להעביר כסף באמצעות הסכם השיווק והערוץ השני זה ערוץ התמיכה.

<גיא אטיאס: בערוץ התמיכה התחייבנו לשנות מ-150,000 שקלים לקבוצה ל-450,000 שקל.

מירב בן ארי: מתי זה יקרה?

<גיא אטיאס: אמרנו עוד שלושה חודשים.

מירב בן ארי: גם זה עוד שלושה חודשים?

מירב בן ארי: בזמן שאתה תייסד את התמיכות ואת התבחינים שלך תמצא בסוף ליגה ללא - - -

<גיא אטיאס: שנייה.

<גיא אטיאס: חשוב להבהיר, 450.

<גיא אטיאס: כשהגברים מקבלים 128,000 הם הולכים לקבל 450.

<גיא אטיאס: אז לבוא ולהגיד שלא נעשה פה מאמץ, קצת קשה.

<שי כרם: אני יכול להוסיף משהו, גברתי?

<מיכל כפרי ירדני: אבל ה-450 - - -

<גיא אטיאס: את יושבת במועצה, את מכירה את זה.

<גיא אטיאס: מיכל, כחברת מועצה את מכירה את זה שפעלנו ופועלים לשינוי התבחינים.

<שי כרם: אני רוצה להוסיף משהו.

<שי כרם: אל"ף, אני שומע אותו ובאמת גם יגידו פה היועצים המשפטיים, די מרתיח הדברים שנאמרים, גם על העניין השיווקי.

<שי כרם: בוא רגע נדבר על העניין השיווקי של הכדורגל למשל, שמדובר על 29 מיליון, שמתוך זה, מי שיסתכל לתוך ההסכם יראה שרק 2 מיליון זה שיווק, על פרסום וכן הלאה, ו-27 תפעול, מה זה תפעול?

<שי כרם: הטוטו אף פעם לא אמר מה זה תפעול, זה חלוקה למשחקים, ימי שידור, מאיפה זה בא?

<שי כרם: אותו דבר על הכדורסל, 14 מיליון כשמתוך זה בערך 2 מיליון, לא זוכר בדיוק, על שיווק ויש שם תמריץ לכל קבוצה על ישראליות, על פי קריטריון, תמריץ לכל קבוצה על הגעה לאירופה, במאות אלפי שקלים.

<שי כרם: למה הגברים מקבלים עבור ישראליות מאות אלפי שקלים והנשים מקבלות אפס?

<שי כרם: למה על השתתפות באירופה הם מקבלים - - -

<קריאה: הסכם שיווק.

<שי כרם: מה זה הסכם שיווק?

<שי כרם: למה על להגיע לאירופה הם מקבלים מאות אלפי שקלים והנשים מקבלות אפס?

<שי כרם: על אותו הישג.

<שי כרם: מכבי אשדוד, שמשחקת עכשיו באירופה, במפעל אירופאי, למה היא לא מקבלת תמרוץ כמו שמקבלים הגברים?

<גיא אטיאס: התבחינים כן כוללים בתוכם תמריצים על הישגיות, התבחינים השוטפים, לא הסכמי השיווק.

מירב בן ארי: התבחינים שאתה צריך לעסוק בהם בשלושה החודשים הקרובים.

<גיא אטיאס: כן.

<גיא אטיאס: גם הקיימים נותנים תמרוץ.

<גיא אטיאס: בואו, אפשר להגיד שהם לא מקבלים כלום, אבל כרגע הקבוצות מקבלות את ה-150,000 שקל השוטף שלהם, הם לא מקבלות את הגידול ל-450.

מירב בן ארי: שהובטח להם.

מירב בן ארי: אתה מקבל לכל קבוצה 150,000 שקל?

<גיא אטיאס: זה הטוטו נותן רגיל, כן.

<שי כרם: היום מקבלים 150,000 שקלים כל קבוצה, מהטוטו, על פי אמות מידה.

<שי כרם: מדובר שיגדילו את זה ל-450.

מירב בן ארי: היום אתה מקבל 150?

<שי כרם: 153,000 לכל קבוצה במשך שנה, על פי אמות המידה של הנדלר.

<שי כרם: עכשיו דובר שהמועצה הלאומית לספורט תתכנס ותאשר אמות מידה חדשות - - -

מירב בן ארי: אם הקבוצות מקבלות מה מקבלת המנהלת?

<שי כרם: אפס.

<שי כרם: עכשיו הוא מדבר על זה שאנחנו גוף שצריך שיווק וכן הלאה, אבל זה עניין של הביצה והתרנגולת, איך אפשר בלי איזה שהוא בסיס קיומי לקיים שיווק?

<שי כרם: איך הגברים פועלים?

<שי כרם: הכסף הזה של הטוטו, אפשר להגיד כל הזמן זה שיווק, זה על בסיס הכנסות, רוב הכסף, ההכנסות של הטוטו, זה ידוע, זה בכלל מהימורים בחו"ל ולא מהכדורגל הישראלי, אז מה כל ההמצאות האלה שזה - - -

<גיא אטיאס: זה לא נכון.

<גיא אטיאס: עזוב נו.

<גיא אטיאס: זה ממש לא נכון.

מירב בן ארי: חברת הכנסת מיכאלי.

מרב מיכאלי: אל"ף, אני רוצה לשבח אותך ולהודות לך שאת מקיימת את הדיון הזה, שכמו שאנחנו יכולות לראות הוא היה לא מספיק סקסי לרוב הציבור, וכמו שאת יכולה לראות, רוב האנשים שיושבים מולנו פה הם גברים.

מרב מיכאלי: אבל אני רוצה לספר לך שאנחנו בכנסת הקודמת, ותוכל להעיד מיכל, ויכול להיות שחלק מהמשתתפים, השקענו מאמצים אדירים בניסיון לשנות את המצב הזה, זה דבר ממש מתסכל ומרפה ידיים במיוחד שזו השנה הרביעית מאז שאני בכנסת מנסה לעשות את המאמץ הזה ופשוט זה כאילו מדהים, לא קורה כלום, פשוט לא קורה כלום.

מרב מיכאלי: אנחנו ניסינו בכנסת הקודמת, באמת דם יזע ודמעות ירקנו בוועדה הזאת, בוועדה לקידום מעמד האישה, בניסיון באמת לקדם קצת את המצב האי שוויוני הבלתי נסבל הזה.

מרב מיכאלי: חבריי, יש קשר ישיר בין כסף לבין הישגים לבין רמה מקצועית, לבין יכולת להביא קהל, ליכולת להביא רייטינג, כל הדברים האלה ועוד.

מרב מיכאלי: זה פשוט לא יכול להיות שבאמת ההקצאה היא כל כך לא שוויונית.

מרב מיכאלי: אתם רוצים שנשנה לכם את הבירוקרטיה?

מרב מיכאלי: תבואו תבקשו דברים קונקרטיים, איזה שינויים אתם צריכים בחקיקה, בתקנות, בבירוקרטיה, על מנת שנוכל להקל עליכם את הייסורים הקשים והנוראיים האלה שלא מאפשרים לכם במשך שנה שלמה לעמוד בהתחייבות שלכם להעביר את הכסף שאמרתם שאתם תעבירו.

מרב מיכאלי: תגידו לנו מה אנחנו צריכים לעשות בשביל שהנשים תקבלנה את אותם תמריצים על ישראליות, על הגעה לאירופה וכן הלאה וכן הלאה, כמו שמקבלים הגברים שאגב, הן מצליחות להגיע במצב שהן כבר מצליחות להגיע, באמת נגד כל הסיכויים ונגד כל התנאים שהן מתמודדות איתן.

מרב מיכאלי: אבל אנחנו חוזרות, כל פעם מחדש, לאותה נקודת פתיחה מטורפת.

מרב מיכאלי: באמת.

מרב מיכאלי: מספיק.

מרב מיכאלי: באמת מספיק להתחבא מאחורי הקשקושים האלה, ההסכמים והבירוקרטיה ואני לא יודעת איזה תירוצים אחרים.

מרב מיכאלי: אין בעיה, אמרתי לך, אתה צריך שאנחנו נעשה משהו בשביל להקל עליך להעביר את הכסף?

מרב מיכאלי: נשמח לעשות את זה.

<גיא אטיאס: כבוד חברת הכנסת מרב מיכאלי, אני חייב להגיד לך פה משהו.

<גיא אטיאס: קודם כל ספורט נשים הוא חשוב מאוד למשרד, המשרד עושה - - - את יכולה לצחוק, מנהלת ליגת נשים היא לא חזות כל ספורט נשים.

<אורי קידר: יותר מחצי השחקניות המקצועיות משחקות בכדורסל נשים.

<אורי קידר: לא, רק להבין את הסטנדרטים.

מרב מיכאלי: יותר מחצי ממה?

<אורי קידר: מכלל השחקניות בספורט מקצועני, בכל ענפי הספורט, משחקות בכדורסל.

<אורי קידר: בשביל להבין, כן?

<אורי קידר: אנחנו קצת כן חזות.

מרב מיכאלי: גם לא צריך שיהיה חזות הכול, מדברים על דבר ספציפי, על כדורסל נשים.

<גיא אטיאס: אבל הטענה היא ספורט נשים, אז אם הטענה היא ספורט נשים בואו נתייחס לספורט נשים.

<גיא אטיאס: המשרד קידם החלטות ממשלה, נאמר פה על ידי הטוטו - - -

מרב מיכאלי: לא, לא, לא, אני חוזרת בי, אני מדברת על כדורסל נשים.

מרב מיכאלי: כל מה שאמרתי על ספורט, אני מדברת על כדורסל.

מירב בן ארי: היא לא הייתה כאן, חברת הכנסת מיכאלי.

מירב בן ארי: אני כבר אמרתי לך את זה.

מרב מיכאלי: לא, גם אני לדבריי, אני מתנצלת, מעדתי בדבריי, אמרתי ספורט, התכוונתי לכדורסל.

מירב בן ארי: לא, זה בסדר, כי כבר הוא אמר, הוא נתן לי את האג'נדות ואני צמצמתי אותו לכדורסל, נכון?

מירב בן ארי: אני אמרתי לך, תתייחס לכדורסל נשים.

מירב בן ארי: הוא נתן כאן הערה גם שחצי מספורט הנשים בישראל זה כדורסל נשים.

<אורי קידר: יותר מחצי.

מירב בן ארי: אז על זה הוא מה שנקרא הוסיף, אבל אני כבר אמרתי לך, תתמקד בעניין.

<גיא אטיאס: אני מתמקד בעניין.

<גיא אטיאס: לגופו של עניין, אמרתי, צריך לעזוב רגע את הסכם השיווק ולעבור לעולם התמיכה, כי בהסכם השיווק אנחנו ניבחן.

<גיא אטיאס: עכשיו, אני מקבל את ההערה של חברת הכנסת מרב מיכאלי, כדי שבסוף יהיה שיווק צריך לייצר משהו כדי שייצר משהו.

<גיא אטיאס: זה ביצה ותרנגולת, אני מקבל את ההערה, אבל כשאתה שם את זה בסרגל של הסכם שיווק, אין מה לעשות, בסוף, הוא יכול להגיד למה ואיך וכדורסל גברים מקבלים וזה, אבל בסוף כשאתה שם את זה בסרגל מקצועי אנחנו תמיד ניפול, לכן הערוץ חייב להיות תמיכה.

מירב בן ארי: המנהלת יכולה לקבל תמיכה?

<עפרה שרון: לא.

מירב בן ארי: לא?

<גיא אטיאס: המִנהלות לא מקבלות תמיכה, אמרתי את זה.

מירב בן ארי: מי גברתי?

<עפרה שרון: עורכת דין עפרה שרון, יועצת משפטית במשרד התרבות והספורט.

מירב בן ארי: שמך עלה פה לפני כן.

מירב בן ארי: סליחה רגע, שאלה, ממה המנהלת אמורה - - -

<עפרה שרון: מנהלת היא לא גוף נתמך על פי חוק, אם רוצים שהמנהלת תהיה גוף נתמך המקום שצריך ללכת אליו זה לבית המחוקק, לשאלתה של חברת הכנסת.

מירב בן ארי: אוקיי, ועד היום ממה המנהלת חיה?

<עפרה שרון: המנהלת היא גוף מסחרי שמטרתו, הוא קם כדי להביא כספים לטובת - - -

מירב בן ארי: כן, אבל מי משלם את המשכורת?

<שי כרם: עד לפני מספר שנים קיבלנו מהטוטו כספי שיווק, משהו כמו 2.5 או 3 מיליון שקלים, הם הורידו לנו את זה לחצי מיליון.

<עפרה שרון: שנייה, אולי - - -

מירב בן ארי: רגע, תני לו לסיים ואז אל תעני.

מירב בן ארי: אל תדאגי, אני לא אפספס אותך.

<שי כרם: לפני שנתיים הורידו את התמיכה השיווקית, פתאום החליטו שזה לא מתאים להם, פתאום אנחנו לא שווים את השיווק הזה והורידו את זה לחצי מיליון.

<שי כרם: מהחצי מיליון האלה התחלנו להתקיים ופנינו למשרד הספורט ומשרד הספורט, באמצעות אתנה ומה שנקרא שינוי עמדות, הבטיחו את התמיכה של 2.4 מיליון במקום, הכסף הזה זו הבטחה של ראש מינהל הספורט - - -

<גיא אטיאס: אורי שפר.

<שי כרם: של אורי שפר בזמנו, להעביר 2.4 מיליון.

<שי כרם: ה-2.4 מיליון הפכו להיות 1.147-8 וכסף שהובטח לקבוצות וכל השאר ידוע, 800,000 שקל, ודרך אגב, זה יותר מ-800,000 זה 1.2 מיליון, רק על ה-400 הנוספים דובר - - - 800 כבר הובטח על תמריץ ישראליות, על ה-400 בינתיים לא מדברים, אבל גם ה-800 האלה, כמו ש - - -

מירב בן ארי: תגיד, כמה אנשים עובדים במנהלת ליגת העל לנשים בכדורסל?

<שי כרם: אני.

מירב בן ארי: רק אתה?

מירב בן ארי: ועד עכשיו הכספים היו מהטוטו?

<שי כרם: עד עכשיו, אמרתי, חלק מהכספים הגיעו מהטוטו - - -

מירב בן ארי: תמר, שהייתה לפניך, היא קיבלה כסף שכר מהטוטו?

<שי כרם: לא, מה פתאום, מהמנהלת.

מירב בן ארי: מהמנהלת, אבל למנהלת אין כסף עכשיו.

<שי כרם: עכשיו, נכון, עכשיו המנהלת, בחודש הבא, מבחינה תזרימית היא תגיע לאפס שקלים וגם לי לא תוכל לשלם שכר.

<שי כרם: לא שאנחנו משתכרים, כן?

<שי כרם: זה די - - -

<עפרה שרון: קודם כל אני מתנצלת שהגעתי באיחור, יש באמת טירוף בכבישים.

<עפרה שרון: אני חושבת שצריך לעשות הבחנה בין כמה ערוצים.

<עפרה שרון: כל הנושא של הסכם השיווק הוא נושא ששייך לטוטו - - -

מירב בן ארי: כן, אבל אל תחזרי.

מירב בן ארי: את פספסת את הוועדה, זה לא אומר שאני צריכה לשמוע עוד פעם את הדברים שנאמרו כבר.

<עפרה שרון: אני אתייחס למה שאתה ביקשת, בסדר.

<עפרה שרון: בכוונה, אני אומרת את זה בנקודה ואני עוברת למשרד, בשביל זה אני פה, אני מייצגת את משרד התרבות והספורט.

<עפרה שרון: משרד התרבות והספורט, בגלל שהוא רואה חשיבות רבה בנושא ספורט נשים, ואם אנחנו נסתכל גם על מנהלת כדורסל נשים, הוא קיבל מענה באופן פרטני גם כן.

<עפרה שרון: המועצה, מועצת ספורט הנשים, בהחלטה שכבר פועלת שלוש שנים, שלוש עונות, אם נתייחס לזה ככה, מתקצבת את מנהלת כדורסל הנשים, משהו שהיום לא ניתן על פי חוק לתת להם תמיכה, והם יודעים את זה, הדברים האלה נאמרו גם בפני בית המשפט וגם הם מכירים את הנושא הזה.

<עפרה שרון: בוא נגדיר מה זה מנהלת, מנהלת זה גוף עצמאי שקם כדי לקדם פעילות של קבוצות ספורט, קבוצות הספורט במקרה הזה הן נשים, יש גם מנהלת, קיימות מנהלות גם בעולם הגברים, הן לא נתמכות על ידי אף גורם, לא הטוטו ולא משרד התרבות והספורט בהלימה.

<עפרה שרון: בעניין הזה אין פה הבחנה בין נשים לגברים.

מירב בן ארי: אז מי מממן?

<עפרה שרון: יפה, הקבוצות האלה, המנהלת עצמה אמורה למנף את הפעילות המסחרית של הקבוצות ולהביא כסף לקבוצות.

<עפרה שרון: איך היא מתפעלת את עצמה?

<עפרה שרון: אם היא גובה את הכסף מהקבוצות, אם היא מביאה אותו מהגורמים המסחריים ואז מעבירה לקבוצות חלק אחר, זה שיקולה, אנחנו לא נכנסים לענייני הניהול האישי שלה - - -

מירב בן ארי: זאת אומרת מתוך ה-150,000 שקל שקבוצה מקבלת - - -

<עפרה שרון: מה שכן אני אומרת - - -

מירב בן ארי: רגע, אני שואלת אותך שאלה ותעצרי כשאני שואלת.

מירב בן ארי: זה אומר שמתוך ה-150,000 שקל שקבוצה מקבלת היום, 153, היא אמורה לתת כסף למנהלת - - -

<עפרה שרון: לא אמרתי את זה.

<עפרה שרון: 153,000 שקלים זה כסף שהיא מקבלת היום במסגרת אמות מידה, קבוצות מקבלות באמות מידה.

<עפרה שרון: זה אמות המידה, זה נושא אחד שאפשר להתייחס אליו, אבל חוץ מזה הקבוצות צריכות להביא, הרי זו המטרה של המנהלת, להביא עוד גורמים מסחריים שיממנו, זה כל תפקידה, והם אמורים להביא עוד גורמים מסחריים שיפעלו, יזרימו כספים.

מירב בן ארי: אז למה אתה צריך את - - -

<עפרה שרון: שנייה, אני רק רוצה להגיד עוד משהו אחד.

מירב בן ארי: באמת אני אומרת לך, למה אתה צריך את זה?

מירב בן ארי: שישברו את הראש שהם יביאו שיווק לקבוצות.

מירב בן ארי: באמת אני אומרת לך.

<שי כרם: אני - - - במנהלת, אני אוהב ספורט, בא מתוך אהבה לספורט.

מירב בן ארי: אני מבינה שאתה אוהב ספורט, אז תמצא עבודה ותעשה פעם בשבוע בהתנדבות.

מירב בן ארי: למה אתה צריך את זה?

<עפרה שרון: שנייה, אני עושה הבחנה נוספת - - -

מירב בן ארי: לא, אל תפריעי לי.

מירב בן ארי: הם יושבים פה ואומרים לך שאתה אמור להביא כסף ושאתה אמור לדאוג לזה, מצד שני - - -

<עפרה שרון: זה גם כתוב באתר שלו, זה המטרות שלו.

מירב בן ארי: מצד שני אומרים לך שספורט נשים לא מעניין ואין לו רייטינג, אז אין תקציבי שיווק, ואתה עומד שם, חודש הבא הולך להתנדב, ותאמין לי, אתה רוצה התנדבות?

מירב בן ארי: אני אתן לך הרבה מרכזים, הכובע שלי זה צעירים חסרי בית, אני אתן לך הרבה מקומות להתנדב בהם עם ערך גם, ופעם בשבוע תעשה את התפקיד הזה.

מירב בן ארי: אתה גם צריך להביא כסף, גם אומרים לך שאתה לא עושה את העבודה שלך וגם אתה לא מקבל משכורת, מה זה הדבר הזה?

<שי כרם: אין ספק שהסיטואציה פה היא די קשה, אבל את שואלת עליי באופן אישי?

<שי כרם: אל"ף, אני אידיאליסט בכלל בספורט ואני רוצה לתקן ואני נמצא במקום שאני יודע - - -

מירב בן ארי: מאיפה תשיג כסף?

מירב בן ארי: עפרה אומרת לך - - -

<עפרה שרון: זה לא רק אני, זה מופיע באתר של המנהלת, התפקידים שלה, המטרה שהם הקימו אותה.

מירב בן ארי: עזבי, משרד הספורט.

מירב בן ארי: אני איתך, אני לא נגדך, משרד הספורט וגם גיא, וגם עפרה פה, נציגים בכירים של המשרד, באים ואומרים שהתפקיד של המנהלת הוא להביא כסף.

מירב בן ארי: אמרו את זה במפורש, הבנתי את זה.

<עפרה שרון: נכון.

מירב בן ארי: התפקיד של המנהלת להביא כסף.

מירב בן ארי: אתה נמצא בכובע שאתה אומר לעצמך, קשה מאוד להביא כסף לספורט נשי, כי ספורט נשי פחות מעניין את הציבור וגם אין לך בסיס אפילו להתחיל איתו, בשביל לקשות קד"מ, אין לך בסיס.

<שי כרם: זה הכול פה, עוד פעם, נושא של ביצה ותרנגולת.

<שי כרם: אנחנו עוד פעם חוזרים ומדברים על זה שהגברים מקבלים כספי שיווק מהטוטו.

<שי כרם: בסדר, כספי שיווק, אבל - - -

מירב בן ארי: אבל הוא אומר לך במפורש שכספי השיווק זה בתמורה שיש להם רייטינג.

מירב בן ארי: בסדר, אז אומרים, אז מה?

מירב בן ארי: אז זה אומר שזה נכון?

מירב בן ארי: לא, האמת שזו המציאות.

מירב בן ארי: מציאות קשה.

<עפרה שרון: לא נעים לי, אבל אני כן רוצה להגיד, משהו שאנחנו הצגנו אותו בבית משפט ואולי חשוב שגם ייאמר פה, אנחנו פעלנו בצורה משמעותית, אגב, עוד לפני שהתקבלה החלטה של בג"צ לגבי זה שאנחנו נפעל במהירות כדי לסייע להם בעניין של נזילות כספית, שבאמת אנחנו עושים את כל המאמצים בעניין הזה.

<עפרה שרון: אנחנו כבר פעלנו על בחינה של תיקון אמות המידה, כך שנשלש את הסכומים שלהם.

<עפרה שרון: אנחנו גם הצגנו את זה לבית המשפט.

מירב בן ארי: כן, גיא אמר.

<עפרה שרון: אנחנו מדברים על זה שהסכומים שהולכים לקבל, במקום 153, מדברים על כ-450,000 שקלים.

<עפרה שרון: זה סכום לא מבוטל.

מירב בן ארי: אבל זה שלושה חודשים מעכשיו.

<עפרה שרון: כן, אבל רק עוד משהו אחד, הסיבה שאנחנו פעלנו כך, זה בדיוק בגלל שאמרנו, המדינה מעודדת את פעילות הספורט של הקבוצות, התפקיד של המנהלת הוא שונה.

מירב בן ארי: אוקיי, עפרה, שמענו את גיא, גיא הציג את זה.

<שי כרם: אני רק רוצה להוסיף עוד דבר קטן.

<שי כרם: לשיטתם, אם באמת זה פר אקסלנס כספי שיווק ובאמת זה על פי הרייטינג וכן הלאה, תראי לי גוף מסחרי אחד בישראל, קוקה קולה, לא יודע מה, גוף מסחרי אחד שהיה מוכן לשלם 30 מיליון שקל חסות לכדורגל.

<גיא אטיאס: אני חייב בסוגיה הזו, רק שתדע נתון, אתה לא מכיר אותו.

<שי כרם: דרך אגב, יותר מכך, אם תסתכלו בהסכם של הכדורגל, ה-30 מיליון המפואר, ה-29 מיליון, אפשר לראות שם שבכלל הם לא מחייבים אפילו את הכדורגל, את המנהלת, לקרוא לליגה ליגת וינר, הם אפילו אומרים לה 'אין בעיה, תביאו נותן חסות מסחרי ותקראו ל-', 'תביאו את קוקה קולה, תביאו כל גוף מסחרי אחר ותקראו לה ליגת קוקה קולה', ליגת לא יודע מה.

<שי כרם: אז אני לא מבין כאילו את ה - - -

<גיא אטיאס: אני חייב להודות שפגענו לדעת גדולים, הסכם השיווק האחרון של הכדורגל לא סתם ירד ל-30 מיליון מ-80 מיליון - - -

<עפרה שרון: מ-80 ל-57.8 ומ-57.8 עוד - - -

מירב בן ארי: כן, הוא סיפר את התהליך.

<גיא אטיאס: עכשיו, ה-30 מיליון, ההסכם האחרון, באנו ואמרנו, חברים, אנחנו לא מוכנים יותר לבוא ולשים סכומים, השוק צריך להגיד את דברו, זה ייצא להליך מכרזי בהסכם השיווק החדש, נתנו את הזכויות להתאחדות לכדורגל, קחו תמסחרו את זה, תעשו ניימינג לליגה, מצדי שיקראו לה קוקה קולה, אני כמדינה לא מוכן לשים על זה כסף.

<גיא אטיאס: זה היה אחד הוויכוחים הכי קשים ואחד התנאים הכי קשים בהסכם השיווק הנוכחי ואת כל הזכויות, יושב פה נציג הטוטו, הוא מכיר את זה גם, נתנו להתאחדות לכדורגל.

<גיא אטיאס: מהיום ההתאחדות לכדורגל היא אחראית, אנחנו לא מוכנים לשים סכומים, לא 10, לא 5, לא 7, שהשוק יתמחר אותם בכמה שזה שווה לשוק ושיקראו לזה ליגת קוקה קולה, ליגת פלאפון - - -

מירב בן ארי: ליגת קוקה קולת ישראל.

<גיא אטיאס: לא מעניין אותי איך, והם יצטרכו להביא את הכסף.

<עפרה שרון: זה המכרז.

<גיא אטיאס: דרך אגב, ככה זה עובד בעולם.

<עפרה שרון: רק רציתי להדגיש, על מה בעצם כן משלמים את אותם 29 מיליון שקלים, זה נושא של התפעול.

מירב בן ארי: כן, דובר על התפעול גם.

מירב בן ארי: אני רוצה עוד שאלה אחת, נגיד שבאמת המנהלת עכשיו לא מקבלת כסף בחודש הבא, בגלל השיקולים שלכם, זה - - -

<עפרה שרון: לא, המנהלת בכל מקרה מקבלת עכשיו כסף, כמו שהתחלתי, חשבתי שמיכל כבר הציגה את הדברים, מועצת ספורט הנשים קיבלה החלטה, אנחנו גם הצגנו את זה, להקצות סכום כסף לטובת כמה ענפים שהיא רוצה לקדם בהם את המנהלות, כי היא רואה בהם משהו מאוד חשוב.

<עפרה שרון: נתנו איזה שהיא תכנית עבודה שהם הציגו לחמש שנים קדימה כדי לתת איזה שהוא ביטחון ומדובר על זה שהנתח של מנהלת כדורסל נשים, בגלל שהוא בעצם הגדול והדומיננטי ביותר מבין שאר הענפים, מדובר על כ-900,000 נוספים.

מירב בן ארי: זה מאתנה.

מירב בן ארי: אז את, מיכל, מממנת את המנהלת חודש הבא?

<עפרה שרון: לא, מיכל היא מועצה מייעצת, מי שמקבל את ההחלטה זה השרה.

מירב בן ארי: רגע, מיכל, את ייעצת - - -

<מיכל כפרי ירדני: אנחנו בנינו תכנית, בוודאי, ה-450 - - -

מירב בן ארי: לתת כסף למנהלת הספורט בכדורסל נשים?

<עפרה שרון: כן.

<עפרה שרון: ההמלצה היא לא רק על ספורט נשים, הם קבעו קריטריונים, שלפי הקריטריונים יוצא שמועצת - - -

מירב בן ארי: הבנתי, הייתי גם אצלה בווינגייט ממש לא מזמן.

מירב בן ארי: זאת אומרת שהיא המליצה, היא ביחד עם הוועד והשרה וכל זה - - -

<עפרה שרון: המועצה.

מירב בן ארי: לתת כסף למנהלת הספורט?

<עפרה שרון: 900,000 שקלים כל שנה במשך חמש שנים, בהנחה שלא תהיה בעיה עם כספי ה - - -

מירב בן ארי: מתי הכסף עובר אליו?

<עפרה שרון: זה מה שאמרנו, במסגרת השלושה חודשים יש את ה-800 - - -

מירב בן ארי: אז שלושה חודשים הוא יתנדב ואז הוא יקבל והוא יקבל רטרואקטיבית על ההתנדבות?

<עפרה שרון: לא, שוב, אני אולי בוחנת את זה בערוצים טיפה אחרת.

<עפרה שרון: אנחנו מדברים על מה אנחנו נותנים למנהלת, את ההתנהלות השוטפת שלו, איך או מאיפה הוא מזרים לעצמו עוד כספים ואיזה עוד דברים הוא עושה, אני לא יודעת להגיד מאיפה הוא משלם משכורות וכו'.

<עפרה שרון: אגב, הם גם לא הציגו, ואמרנו את זה גם בבית משפט, הם לא הציגו מעולם מה התזרים שלהם או איפה המצוקה שלהם או כמה כסף הם צריכים כדי לנהל את המנהלת.

<עפרה שרון: זה משהו שלא קיימים לנו נתונים.

מירב בן ארי: רגע, הבנתי.

מירב בן ארי: מה את אומרת?

<מיכל כפרי ירדני: לא, גם ה-450 שדיברתם עליהם קודם, אנחנו בנינו יחד עם המשרד תכנית שאת כל התמהיל שאת אמרת, את אמרת ואני אמרתי בהתחלה, החשיבה והכול, הכנסנו לתוך העניין הזה שהגענו בסופו של דבר במקום 153 ל-450 כדי שנוכל - - -

מירב בן ארי: מתי הקבוצות - - -

<מיכל כפרי ירדני: אני לא יודעת, זה לא תלוי בי.

מירב בן ארי: אז מה שאת אומרת לי, שאחרי שעשית העבודה הארוכה הזאת מול המשרדים והחלטתם לתת 450 במקום 150 ואת הכסף למנהלת, למרות שעשיתם עבודה של חודשים אחרונים - - -

<מיכל כפרי ירדני: זה עכשיו, זה היה לא מזמן.

<עפרה שרון: זה לוקח זמן עד שהדברים מבשילים, עד שיש קריטריונים - - -

מירב בן ארי: אז עכשיו שלושה חודשים יחכו עד שזה ייכנס לפועל?

<עפרה שרון: בוא נסביר.

מרב מיכאלי: בירוקרטיה.

<עפרה שרון: לא, זה לא בירוקרטיה.

<עפרה שרון: יש הבדל בין לבנות תכנית אסטרטגית לבין להפוך אותה לקריטריונים ולהעביר אותה את כל המסלול שצריך להעביר אותה.

<עפרה שרון: לכן אנחנו אמרנו שאנחנו עושים את זה בסד הזמנים שהוקצב לנו כדי באמת לאפשר, לנסות לתחום את הכול לפרק זמן של חודשיים-שלושה מהרגע שהדברים הבשילו.

מירב בן ארי: בינתיים הקבוצות יחיו עם ה-153 - - -

<עפרה שרון: בינתיים לקבוצות יש תזרים בכל מקרה של ה-153 וייכנס לתוקף ה-450, זאת אומרת שברגע שהוא ייכנס הסכום פשוט יגדל והם יוכלו לקבל אותו.

<מיכל כפרי ירדני: אתמול קיבלנו הודעה שב-29 בחודש המועצה הלאומית, ששם זה צריך להיות, שם צריך לקבל את האישור, זה עודד טירה, אתמול קיבלנו הודעה שהנושא יעלה.

<גיא אטיאס: אבל זה רק הליך אחד מתוך - - -

<עפרה שרון: זה הליך אחד מתוך הרבה מאוד נושאים.

מירב בן ארי: אבל זה רק תהליך אחד - - -

<עפרה שרון: לא, אנחנו במקביל, המשרד מפעיל - - -

מירב בן ארי: צריך להוציא קול קורא כזה ב - - -

<גיא אטיאס: פירטנו את כל ה - - -

<עפרה שרון: המשרד במקביל עושה את כל התהליכים.

<גיא אטיאס: לבוא ולהגיד שלא עשינו כלום, כפי שנאמר, באה מיכל ואומרת 'הנה זה קורה, זה כבר מגיע לתחנה שאני נמצאת בה'.

מירב בן ארי: לא, זו התחנה הראשונה.

<גיא אטיאס: זו לא התחנה הראשונה, יש עוד תחנות לפני, אבל בואו נשים רגע את זה בצד, יש עדיין תחנות לאחר מכן.

<גיא אטיאס: אנחנו לא יודעים להתחייב אם זה ייגמר אחרי חודשיים או חודשיים ויומיים או חודשיים וחצי או שלושה.

<גיא אטיאס: תחמנו את עצמנו ב - - -

מירב בן ארי: שלושה חודשים מקסימום, אמרת לבית המשפט - - -

<עפרה שרון: כן, אנחנו אמרנו שזה ייקח חודשיים-שלושה.

<עפרה שרון: אני רוצה להגיד שגם כדי לסיים את התהליך הזה בחודשיים-שלושה זה דורש מאיתנו מאמצים נרחבים שהמשרד משקיע בנושא הזה.

מירב בן ארי: תשמעי, הגיע הזמן שהם יעשו מאמצים נרחבים כי בזמן הזה את רואה, מה שנקרא, את פספסת את זוהיר בהלול, אבל הוא אמר, בצדק, שהניתוח הצליח אבל החולה מת.

מירב בן ארי: אני יודעת שאתם עושים מאמצים אבל בזמן הזה אנחנו לא רוצים להרוג את הקבוצות של הנשים.

<גיא אטיאס: מסכימים.

<שי כרם: אם בסופו של יום יודעים שאמור לעבור סכום של - - - דרך אגב, כל הסכומים ביחד יוצאים 5 מיליון, 450 כפול 9 קבוצות ועוד 900 ועוד ה-800, אבל בוא נניח שמדברים רק על ה-800,000 ועל ה-900,000 ואם יודעים שבסופו של יום, בעוד שלושה חודשים, הכסף יעבור, אז יתכבדו ויעשו מאמץ וייתנו לנו מקדמה שנוכל - - -

<עפרה שרון: אז הצגנו גם את זה, שאנחנו מדברים על מקדמה של 80%.

<שי כרם: אבל איפה זה?

<שי כרם: אנחנו לא מדברים על זה.

<עפרה שרון: רק ברגע שיש אישור אפשר לתת מקדמה.

מירב בן ארי: ממי צריך אישור על המקדמה, עפרה?

<עפרה שרון: באופן עקרוני אנחנו כבר הצגנו את הדברים, זה נמצא בתיאום יחד עם החשב הכללי, יש בינינו הבנות, לא סתם הצגנו את המקדמה של 80% ואנחנו פועלים, בתקווה שזה יקרה כמה שיותר מהר.

<עפרה שרון: השאיפה היא להציג את הדברים לפני.

מירב בן ארי: רגע, המקדמה הזו של ה-80%?

<עפרה שרון: זה על ה-800,000 - - -

<גיא אטיאס: ה-800 וה-900.

<עפרה שרון: בדיוק, רק על הסכומים של המנהלת, לא על הסכומים של - - -

מירב בן ארי: איפה זה עומד?

מירב בן ארי: זה יצא כבר?

<עפרה שרון: זה נמצא בעבודה.

<עפרה שרון: זה נמצא בהליך.

<גיא אטיאס: זה עוד צריך לעבור ועדה משרדית.

<שי כרם: הכול בהליך, רק שלפני רגע אמרת שה-800,000 שקל זה רק בהמלצה ועוד לא אושר.

<גיא אטיאס: לא, אמרתי ה-800 של שנה שעברה, אתה מערבב בנתונים.

מירב בן ארי: רגע, תגידי - - -

<גיא אטיאס: ה-800 של שנה שעברה זו הייתה המלצה, קיבלנו אישור באופן חריג לעונה הנוכחית וזה חד פעמי.

מירב בן ארי: גיא ושי, רגע, אני רוצה שתעצרו שנייה.

מירב בן ארי: המקדמה שנמצאת עכשיו בתהליך של - - -

<גיא אטיאס: 800 ו-900 המקדמה.

מירב בן ארי: מתי תדעו?

<עפרה שרון: אנחנו אמרנו, כל זה בתוך חודשיים ימים אנחנו צריכים לדווח לבית המשפט.

<עפרה שרון: הכול נמצא ביחד, זה מה שהסברתי, שאנחנו פועלים במקביל.

<עפרה שרון: אנחנו פועלים גם על התיקון של אמות המידה ו - - -

מירב בן ארי: 800 לקבוצות ו-900 למנהלת?

<עפרה שרון: כן, 800 לקבוצות ו-900 למנהלת.

<עפרה שרון: נכון.

מירב בן ארי: והמקדמה הזאת עכשיו אצל החשב?

<שי כרם: אנחנו משלמים לקבוצות.

<עפרה שרון: אנחנו פועלים במקביל, כן.

מירב בן ארי: רגע, תגידי, עפרה, כמה זמן ייקח עד שנדע על המקדמה הזאת?

<עפרה שרון: אנחנו כבר הצהרנו לבית משפט שאנחנו פועלים לקבל מקדמה.

מירב בן ארי: והצגתם את זה לחשב?

<גיא אטיאס: לחשב הכללי, כן.

<עפרה שרון: ודאי, אנחנו לא התחייבנו על דעת עצמנו.

מירב בן ארי: אז אתם מחכים לאישור שלו עכשיו?

<עפרה שרון: אנחנו מחכים להעביר את כל המסמכים טכנית בכל הצמתים כדי להעביר את זה.

<עפרה שרון: השאיפה לעשות את זה כמה שיותר מהר, אנחנו לא רוצים להתחייב כי אחר כך אנחנו רואים שאנחנו מקבלים הערות שאנחנו כן או לא עמדנו בלוחות זמנים.

<עפרה שרון: שמנו סד זמנים זריז מאוד של חודשיים עד שלושה לכל התהליך.

<עפרה שרון: ככל שנוכל לקבל כבר בעוד שבועיים אז אנחנו נעשה את זה בעוד שבועיים.

מירב בן ארי: אוקיי.

מירב בן ארי: אנחנו מדברים על החשב הכללי במשרד האוצר, לא החשב של המשרד.

<עפרה שרון: נכון.

מירב בן ארי: אוקיי, אז אני גם אומרת לכם שבעניין הזה אפשר לעזור לכם מול החשב הכללי.

<עפרה שרון: אנחנו כבר מתואמים איתו, הדברים סגורים.

מירב בן ארי: אבל אתם מסודרים איתו, אז בסדר.

מירב בן ארי: אז תשמעו מה אנחנו עושים, דבר כזה, קודם כל אני מסכמת.

מירב בן ארי: אני מודה לכל מי שהגיע, גם מי שהגיע באיחור, עדיין תרמתם פה תרומה לדיון.

מירב בן ארי: ראשית, אני עושה כאן כמה דברים, אחת, אנחנו נוציא מכתב סיכום לשרה.

מירב בן ארי: צריך גם להוציא למנכ"ל משרד הספורט.

<יהודית גידלי: אוקיי.

<גיא אטיאס: יוסי שרעבי.

מירב בן ארי: ליוסי שרעבי, שגם הוא יהיה בעניינים, כי זה יותר עניין של פרוצדורות, פחות עניין של אג'נדה.

<גיא אטיאס: נכון.

מירב בן ארי: לכן חשוב שיהיה מנכ"ל המשרד.

מירב בן ארי: אנחנו רוצים תוך חודש, שזה הזמן שהוא גם תיכף עובר להתנדב, לקבל תשובה לגבי המקדמה, לדעתי זה מספיק זמן, חודש.

<עפרה שרון: חודש מהיום?

מירב בן ארי: כן, תשובה לגבי המקדמה.

<עפרה שרון: לקבל סטטוס, את מתכוונת?

מירב בן ארי: כן.

מירב בן ארי: הייתי מעדיפה שתקבלו את המקדמה, אבל גם שנדע סטטוס ואם צריך, את יודעת, אפשר להתערב מול החשב הכללי.

<עפרה שרון: אין בעיה.

מירב בן ארי: אני מכירה כמה אנשים במשרד האוצר, את יודעת.

מירב בן ארי: אז יש לנו תשובה, צריך להבין - - -

<עפרה שרון: למרות שאני חייבת לציין פה שהחשב הכללי פעל איתנו באמת בתיאום.

מירב בן ארי: יפה.

<יהודית גידלי: 80% של ה-800 ושל ה-900.

מירב בן ארי: בדיוק, 1,700,000 בסך הכול, צריכה לצאת מקדמה של 80% מזה, שזה יעזור לך לנשום ולקבוצות.

מירב בן ארי: במקביל, כמובן, היום אנחנו בנובמבר, בוא נגיד שאנחנו נכנס את הוועדה בתחילת פברואר, זה מספיק זמן, בשביל שהסאגה הזו של תשע הקבוצות שאמורות לקבל 450,000 שקל, כמובן בניכוי המקדמה ש - - -

<עפרה שרון: כן, אני רק רוצה להגיד משהו לגבי ה-450, שכל זה בכפוף לזה שלא יהיו שינויים בהכנסות וברווחים של הטוטו וכו' וכו'.

מירב בן ארי: כן, אז אנחנו רוצים לעשות כאן דיון - - -

<עפרה שרון: אנחנו כן יכולים להתחייב לשלש את הסכום ממה שיהיה הסכום, כמובן בכפוף לכל מה שיקרה עם הרגולציה.

מירב בן ארי: צריך שהוועדה תבחן את הנושא של שילוש הסכום בתחילת פברואר, בוועדה כאן, כל הגורמים שנמצאים פה, הרלוונטיים, כדי לדעת האם באמת הנושא הזה טופל.

מירב בן ארי: שלא תחשבו לרגע שאנחנו מזלזלים באג'נדה, אנחנו יודעים שהאג'נדה, גם של השרה, גם של המשרד, כן לקדם את הספורט הנשי, אני אישית גם הייתי אצל מיכל בווינגייט, שמעתי בסך הכול באמת תגובות חיוביות וטובות, אני יודעת שגם פרוצדורה ובירוקרטיה, היא מתישה, אני מכירה את זה בעצמי מעבודה שלי.

מירב בן ארי: לכן זה שאנחנו צמצמנו את הדיון לכדורסל נשים, כי אנחנו באמת רצינו לשים את הזרקור על זה, לא כי חלילה אנחנו חושבים שמינהל הספורט והטוטו לא מעודד ספורט נשים וכאלה.

מירב בן ארי: אז זה לעניין שכל הזמן צמצמתי אותך להגדרה.

מירב בן ארי: הוועדה תבדוק את העניין, בעיקר מול המנכ"ל כדי לוודא, גם את המקדמה וגם את הנושא הזה ואני מאוד מאוד מקווה שגם החשב וגם כל הגורמים ה - - - כדאי אולי להוציא גם את המכתב למשרד האוצר, לרפרנטים של הספורט שם.

מירב בן ארי: מי הרפרנט של הספורט באוצר?

<גיא אטיאס: איתי טמקין זה הרכז ותמיר זה הרפרנט.

מירב בן ארי: אני אדבר איתו, כי אני עובדת עם הרפרנטים.

מירב בן ארי: אוקיי, אנחנו נעביר את המכתב גם לשר האוצר.

<עפרה שרון: אני רק רוצה להגיד עוד משפט אחד.

<עפרה שרון: שאמנם אתם ריכזתם וצמצמתם את הדיון לכדורסל נשים, אבל כל ההחלטות שהתקבלו פה הם יתקבלו בקריטריונים והם רלוונטיים לענפים נוספים.

מירב בן ארי: תאמיני לי, גיא אמר את זה ללא הרף כל הזמן ואני צמצמתי אותו.

<עפרה שרון: זה חשוב מאוד שנגיד את זה.

מירב בן ארי: אני יודעת, גם מיכל אמרה את זה, כשהיא הציגה את הדברים שלה.

<עפרה שרון: זה גם לנושא של כדורגל נשים ולעוד ענפים נוספים.

מירב בן ארי: כן, מיכל דיברה על זה בהתחלה, וגם גיא.

מירב בן ארי: אנחנו נבצע מעקב אחרי העניין הזה, כדי לא להשאיר את ליגת הנשים בכדורסל כאן לבד ואתה גם תעדכן אותנו, שי, מה המצב אצלך.

מירב בן ארי: אני אתן לך גם את המייל שלי.

מירב בן ארי: תודה רבה שהגעתם.